“BFC SERTIFIKAT” i zvanično uručen Gradu Trebinju\nGradu Trebinju je na Konferenciji o ekonomiji u Budvi uručen BFC sertifikat, čime se naš grad pridružio lokalnim zajednicama iz regiona koje su na ovaj način i zvanično okarakterisane kao mjesta sa povoljnim poslovnim okruženjem u jugoistočnoj Evropi.\nGradonačelnik Mirko Ćurić, koji je preuzeo ovaj sertifikat, istakao je da je ovo veliko priznanje za Trebinje, na kome je Gradska uprava intenzivno radila u posljednje vrijeme, otkada je usvojeno niz novina u radu administracije i unaprijeđena komunikacija sa privrednicima i građanima.\n“Prošle godine smo obaviješteni da smo sertifikovani, nakon čega su uslijedile kontrole našeg rada, da bi nam u Budvi i zvanično bio uručen ovaj sertifikat”, naveo je Ćurić.\nOn je istakao da su, osim Trebinja, sertifikati uručeni i predstavnicima još 14 lokalnih zajednica iz Republike Srpske, Federacije BiH, Srbije i Crne Gore.\n“Grad Trebinje i ove lokalne zajednice ovim su dodatno ojačali svoje kapacitete ka potencijalnim investitorima, ispunjavajući na ovaj način svoju viziju da privuku nova ulaganja”, naveo je Ćurić.\nPrilagođavanje uslovima BFC sertifikata u Trebinju predvodila je Služba za lokalni ekonomski razvoj, kojim rukovodi Nataša Tučić.\nOna je istakla da je ovaj sertifikat rezultat intenzivnog rada i brojnih reformi koje je Gradska uprava sprovela u proteklom periodu.\n“Oko 90 odsto traženog smo u potpunosti ispunili, zbog čega smo među rijetkim lokalnim zajednicama koje su ispunile skoro sve uslove BFC sertifikacije”, navela je Tučić.\nPrema njenim riječima, BFC sertifikacija, između ostalog, zahtijevala je i usvajavanje srednjoročnog plana kapitalnih investicija, što je prvi dokument ove vrste usvojen u trebinjskoj lokalnoj skupštini.\nKroz postupak sertifikacije Grad Trebinje je morao da zadovoljiti 12 kriterijuma sa oko 80 potkriterijuma koje nalaže BFC sertifikacija. Na tom putu Gradska uprava je napravila niz izmjena u pojedinim procedurama rada, te formirala baze podataka koje su nedostajale, kompletirala i objavila vodiče za postupak registracije preduzeća, kao i za dobijanje različitih dozvola.\nPripremljen je i usvojen Lokalni akcioni ekološki plan i trogodišnji akcioni plan zapošljavanja, a na godišnjem niovu je počelo usvajanje integrisanog plana kapitalnih investicija, te formiran je Privredni savjet ostvareno je niz poboljšanja u radu i transparentnom odnosu prema investitorima i privrednicima uopšte.\nProgram sertifikacije povoljnog poslovnog okruženja u jugoistočnoj Evropi je jedinstven regionalni program za unapređenje konkurentnosti lokalnih samouprava, koji se sprovodi u BiH-Republici Srpskoj, Srbiji, Hrvatskoj, Makedoniji i Crnoj Gori.\nPrivredna komora Republie Srpske je tehnički sekretarijat, zadužena za realizaciju BFC sertifikacije u Republici Srpskoj.\nOvaj program namijenjen je gradovima i opštinama koji imaju odgovarajuće kapacitete, strateški su opredijeljeni da unaprijede privredni ambijent, podstaknu razvoj lokane ekonomije i privuku investicije.\nCilj Komore je da kroz sprovođenje programa BFC sertifikacije podrži aktivno učešće privrede u radu lokalne samouprave, definisanju strateških ciljeva lokalnog ekonomskog razvoja i zajednički rad na njihovom ostvarivanju.


2018. – Radio Koprijan\nUsvojen budžet opštine Doljevac za 2019.godinu\nPrivremeni organ opštine Doljevac usvojio je na nedavnoj sednici budžet za 2019.godinu. Kako je rekao Jovica Pešić, načelnik za privredu i finansije u lokalnoj samoupravi, prioritet pri finansiranju imaće i naredne godine započeti projekti, tako da će projektovani budžetski prihodi iznositi oko 600 miliona dinara, dok je predviđeno da rashodi iznose oko 60 miliona dinara …\nVanredni lokalni izbori- glasačka mesta u Malošištu u Domu kulture\nU ponoć na teritoriji opštine Doljevac, kao i u još tri opštine u Srbiji, počela je predizborna tišina, uoči izbora koji se održavaju u nedelju 16.decembra. Opštinska izborna komisija proglasila je šest izbornih lista kaže u izjavi za radio Koprijan Gordana Cvetković sekretar Opštinske izborne komisije. Ona je dodala da će građani Doljevca glasati na …\nStigla oprema za fudbalere u Nišavskom okrugu\nKako je i najavljeno od strane Miloša Mitrovića predsednika FS Nišavskog okruga , stigla je sportska oprema za klubove, koju je darivao FSS. Mitroviću je opremu uručio predsednik FS RIS Novica Tončev, koji je rekao da se na ovaj način pomaže razvoj fudbala i u malim sredinama. Inače klubovima sa područja Doljevca oprema je podeljena …\nCRTA: Kampanja funkcionerska pred lokalne izbore 16. decembra\nPosted on 13.12.2018.\nIzbornu atmosferu u opštinama Lučani, Kula, Kladovo i Doljevac, u kojima se u nedelju održavaju lokalni izbori, karakterišu pre svega funkcionerske kampanje. U sve četiri opštine zabeleženo je intenzivno prisustvo republičkih funkcionera – od ministara do direktora službi i javnih preduzeća – praćeno zloupotrebom javnih resursa. Ovo su glavni nalazi Crta posmatračke misije čiji posmatrači …\nU ponoć na teritoriji opštine Doljevac, kao i u još tri opštine u Srbiji, počinje predizborna tišina, uoči izbora koji se održavaju u nedelju 16.decembra. Za vreme predizborne tišine zabranjeni su izborna propaganda, održavanje javnih skupova i objavljivanje procene izbornih rezultata. Takodje, na biračkom mestu i na 50 metara od biračkog mesta zabranjeno je isticanje …\nMeđarac i predsednik FSNO Miloš Mitrović obezbedili sportsku opremu za klubove\nPosted on 13.12.2018. 13.12.2018.\nPrema rečima Miloša Mitrovića predsednik FS Nišavskog okruga danas će u Doljevac stići sportska oprema za fudbalske klubove sa teritorije naše opštine i Nišavskog okruga, kao poklon Fudbalskog saveza Srbije. On je istakao da je veliku pomoć pri obezbeđivanju opreme pružio predsednik Privremenog organa opštine Doljevac Goran Ljubić Međarac i ovom prilikom se u ime …\nIstaknute ličnosti doljevačkog kraja: Zarije Zare Stojković\nDoljevačka opština iznedrila je veliki broj ljudi koji su svojim radom doprineli njenom razvoju ili dali svoj doprinos nauci, kulturi, umetnosti, sportu. Mnogi od njih postali su poznati i mnogo dalje od lokalne sredine iz koje su potekli, dok je druge vreme bacilo u zaborav. Ova naša priča nastala je s namerom da sve nas …\nStigao novi kamion smećar!\nPosted on 12.12.2018. 12.12.2018.\nJavno komunalano preduzeće Doljevac danas je svoj vozni park uvećalo još jednim kamionom. U pitanju je kamion smećar koji će podići nivo kvaliteta usluga koje pruža ovo preduzeće, rekao je direktor JKP Doljevac Dalibor Stamenković. On je dodao da će se smeće sakupljati redovnije i bez zastoja, jer su ranije imali problema zbog manjka vozila. …\nZaposleni u katastru odložili štrajk za ponedeljak\nU svim organizacionim jedinicama Republičkog geodetskog zavoda u ponedeljak, 17. decembra počeće štrajk zbog ugroženog materijalnog položaja zaposlenih, saopštio je u izjavi za radio Koprijan Nebojša Pejčinović, izvršni sekretar Sindikata „Nezavisnost“ RGZ-a. On je dodao da će u petak, 14.decembra, imati sastanak štrajkačkog odbora na kome će dogovoriti dalje korake, jer su pregovori sa Ministarstvom …\nUskoro otvaranje sportske sale u Merošini\nLjubitelji sporta u Merošini uskoro će moći da koriste sve blagodeti jedne moderne sportske sale. Naime, u tom mestu, u toku su završni radovi na izgradnji i u najskorije vreme očekuje se otvaranje savremenog sportskog objekta koji će pružiti sve uslove kako sportistima tako i gledaocima. Kako je rekao predsednik opštine Merošina Saša Jovanović u …


Severna Koreja lansirala novu raketu preko Japana\nBeta 15. septembra 2017. 07:20\nSeverna Koreja lansirala je raketu srednjeg dometa koja je preletela preko Japana i pala u Tihi okean, saopštile su vojske SAD i Južne Koreje.\nGeneralštab Južne Koreje saopštio je danas da je raketa putovala oko 3.700 kilometara i dostigla najveću visinu od 770 kilometara.\nLansiranje rakete u četvrtak kasno uveče po srednjoevropskom vremenu (rano ujutro po lokalnom vremenu) koje je, prema podacima Seula, bilo 19. testiranje balističke rakete Severne Koreje ove godine, aktiviralo je sirene i poruke upozorenja na severu Japana. To je druga raketa ispaljena preko Japana za manje od mesec dana.\nRaketa je lansirana iz Sunana, gde se nalazi medjunarodni aerodrom u Pjongjangu i odakle je ispaljena i prethodna raketa preko Japana. Analitičari pretpostavljaju da je u pitanju ista raketa srednjeg dometa „hvasong-12“.


Na specijalističkim studijama Muzičke akademije UCG sva mjesta budžetska :: Društvo\n11.09.2019. 13:09 ➔ 13:10\nNa Muzičkoj akademiji Univerziteta Crne Gore predviđen je upis za 24 kandidata na specijalističkim studijama i sva mjesta su budžetska, saopšteno je sa UCG.\nKonkurs za upis na specijalističke studije Univerziteta Crne Gore biće objavljen krajem septembra.\nStranac ima pravo upisa pod jednakim uslovima kao i crnogorski državljanin, pojašnjavaju sa UCG.\nUpis na specijalističke studije Univerziteta Crne Gore bliže je uređen Pravilima studiranja na postdiplomskim studijama, dostupnim na sajtu Univerziteta Crne Gore (www.ucg.ac.me).


Institucionalni okvir za kragujevački sukob – Biro za društvena istraživanja\nInstitucionalni okvir za kragujevački sukob\nBiro za društvena istraživanja (Birodi) zalaže se za rešavanje problema u okviru institucija, kao i da se formira Anketni odbor Skupštine grada Kragujevca, sa zadatkom da detaljno istraži tenzije i medijski konflikt Gradske uprave i Policijske uprave u Kragujevcu.\nPovodom učestalih medijskih izveštavanja o dešavanjima u Kragujevcu o sukobu izmedu Gradske i Policijske uprave, Biro za društvena istraživanja kao organizacija koja od 2010. godine radi na uspostavaljanju sistema za borbu protiv korupcije u gradovima i opštinama Srbije, sa posebnom pažnjom prati dešavanja u Kragujevcu, gradu koji je 2011. godine usvojio Lokalni plan za borbu protiv korupcije, a oglasila se i saopštenjem za javnost.\n“ Na osnovu javno dostupih informacija, nesumunjivo je da postoje problemi cije rešavanje treba da bude u okviru institucija koje ce u skladu sa zakonitim ovlašcenjima obezbediti sigurnost, poštovanje zakonitosti u radu državnih organa I sprovoditi postupke koji ce kao rezultat imati sankcionisanje zloupotreba i dela korupcije ili drugih protivzakonitih radnji”, ističe se u tom saopštenju.\nSukoba na Kosovu mnogo više nego što se zna\nSukoba na Kosovu je mnogo više...\n09.12.2014Birodi u medijima\nPartije nemaju mehanizme za borbu protiv korupcije?\nPolitičke partije u Srbiji ili nemaju...\n05.05.2014Birodi u medijima, Vesti\nVrh „istraživačkog“ novinarstva u Srbiji\n"Koja je američka nevladina organizacija dala...


M. D. 22. januara 2018. 10:51\nFoto: nathan esguerra - CC BY 2.0\nPrema dosadašnjem zakonu, beneficirani staž treba da imaju samo oni čiji je rad naročito težak, opasan i štetan za zdravlje, oni kojima zbog prirode i težine posla, fiziološke funkcije opadaju u toj meri da onemogućavaju njeno dalje uspešno obavljanje.\nDržavna revizorska institucija (DRI) je u svom izveštaju o reviziji svrsishodnosti „Opravdanost primene staža osiguranja sa uvećanim trajanjem za pojedina radna mesta, odnosno poslove“ dala preporuke državnim ustanovama da preispitaju radna mesta sa beneficiranim radnim stažom. Time hoće da stanu na put tome da administrativni, tehnički i šalterski radnici dobijaju po „difoltu“ staž osiguranja sa uvećanim trajanjem samo zato što rade u MUP-u, Ministarstvu odbrane, Ministarstvu pravde, BIA, Ministarstvu finansija, Poreskoj upravi ili Ministarstvu inostranih poslova.\n– U skladu sa navedenim, jasno je da metodologiju neće praviti revizori, niti im je to zakonska obaveza, već su subjekti revizije u obavezi da postupe po preporukama DRU i o ispunjenju preporuka izveste DRI u roku od 90 dana od dana prijema izveštaja – kaže za Telegraf generalni državni revizor Radoslav Sretenović.\nUkidaju se kazneni poeni za beneficirani radni staž i raniji odlazak u…\nOn posebno ističe da je izmenama Zakona o penzijskom i invalidskom osiguranju iz 2014. godine propisano da radna mesta odnosno poslovi sa beneficiranim stažom ne mogu biti administrativno-tehnička radna mesta i da je navedenim organima dat rok od 90 dana da svoje pravilnike usaglase sa ovom izmenom.\n– Kako navedeni organi nisu postupili po ovim izmenama iako je Ministarstvo rada svojim učešćem u radnoj grupi za izmenu ovih akata u više navrata isticalo da je neophodno sprovesti ozbiljnu reviziju radnih mesta sa beneficiranim stažom kao i stepenom uvećanja staža osiguranja, očekujemo da će posle ovog izveštaja svi nadležni organi postupiti po preporukama DRI – napominje Sretenović.\n– Tom prilikom jedino Ministarstvu odbrane, nije određena preporuka da se odmah izvrši revizija pravilnika, već samo da se preispita pravo na beneficirani radni staž za pojedina administrativno-tehnička radna mesta\n– Jedino je Ministarstvo odbrane, shodno izmenama Zakona o penzijskom i invalidskom osiguranju iz 2014. godine, u predviđenom roku, preduzelo mere i donelo sporazumno propis kojim je broj lica koja ostvaruju pravo na staž osiguranja sa uvećanim trajanjem znatno manji nego u ostalim subjektima revizije koji nisu ništa preduzeli po tom pitanju i da toj činjenici jednostavno nije dat dovoljan značaj – kažu u ovom ministarstvu.\nU Poreskoj upravi kažu da kod njih rade 144 poreska policajca, a da po zakonu imaju pravo da angažuju i više inspektora. U ovoj ustanovi se spremaju da odgovore na dopis DRI, ali smatraju da njihovi zaposleni ispunjavaju uslove za beneficirani radni staž jer „za razliku od PR-ova i administrativnih radnika u PU, poreski inspektori na koje se odnosi dopis, u određenim postupcima imaju nadležnost policije. Osim toga, prosek zaposlenih je 52,53 godine.\nČlan 42 Zakona o penzijskom i invalidskom osiguranju propisuje:


Crveno-beli mogu u miru da se pripremaju za najvažniji meč ove jeseni\nNije sigurno nikome u Ljutice Bogdana bilo prijatno, kada su italijanski mediji počeli da bruje o velikom interesovanju Sampdorije za Dejana Stankovića.\nPosle bolnog poraza od Lacija, Robertu Daversi je već bio napisan otkaz, a ideja je bila da mladi srpski strateg već u petak debituje na klupi Đenovljana, u velikom gradskom derbiju, ali se od te ideje, definitivno odustalo.\nMediji na „čizmi“ javljaju da je Sampa odbila da plati klauzulu za raskid Stankovićevog ugovora sa Zvezdom, pa će Daversa dobiti poslednju priliku da „produži svoj život“ na klupi velikana iz Đenove pobedom u derbiju.\nPodsetimo, brojni italijanski mediji i uticajni insajderi su objavili da su čelnici Sampdorije posle poraza od Lacija kontaktirali Dejana Stankovića, sa željom da što pre raskine saradnju sa srpskim prvakom i, navodno, bili su optimistični da će u toj nameri i uspeti. Ipak, samo letimičan pogled na situaciju u kojoj se Zvezda nalazi jasno je nagoveštavao da će mladi strateg odlučiti da preko noći ode iz "svoje kuće".\n"Marakana" je ponovo neosvojiva tvrđava, a brojke su za ponos: Zvezdina godina sa Dejanom Stankovićem\nGotovo je: Ovo je prva poruka Dejana Stankovića posle potpisivanja novog ugovora sa Zvezdom (FOTO)\nDejan Stanković: Imam izlaznu klauzulu, razmišljam kao da ću biti ovde još deset godina\nStanković otvorio dušu posle potpisa: O Zvezdi, Sampdoriji, Prijoviću, Krstičiću, Kolarovu, navijačima (VIDEO)\nCrveno-beli ulaze u najbitniji deo jesenjeg dela sezone s pokušajem da na zimsku pauzu, u najgorem slučaju, odu sa tri boda zaostatka u odnosu na Partizan, a ono što je u ovom trenutku još važnije jeste činjenica da ih u četvrtak očekuje utakmica jeseni, u gostima protiv Brage za zimovanje u Ligi Evrope.\nImajući sve to u vidu, nije bilo baš zaočekivati da će legendarni fudbaler kluba iz Ljutice Bogdana ostaviti svoj klub "obezglavljenog" pred put u Portugal, pa zato i ne čudi što Italijani u poslednjim satima današnjeg dana pišu kako Stankoviću ugovorne obaveze ne dozvoljavaju da tek tako dobije odrešene ruke za promenu sredine.\nOno što je za Zvezdu još važnije, najvažniji ljudi Sampe, sportski direktor Danijele Fađano i vlasnik kluba Masimo Ferero, barem javno, pružaju punu podršku Daversiju i uveravaju da će sa trenutnim snagama na megdan Đenovi, dok "Skaj sport Italija" već pominje da bi, u slučaju neuspeha u gradskom derbiju, Samprodija mogla rešenje za klupu da pronađe u nekadašnjem treneru Đampaolu.\ndejan stanković fk crvena zvezda FK Sampdorija fudbalski transferi\nKakav obrt na „Marakani“! Zvezdin vezista bio viđen u Seriji A, a seli se u Primeru!\nZvezdi 150.000 evra, važna uloga gazde italijanskog kluba?!


Izvor: TangoSix.rs, 23.Maj.2022, 08:01\nAero-klub Prijedor organizovao je u subotu, po svemu sudeći, najveći međunarodni aero-miting nakon početka pandemije na prostoru bivše Jugoslavije. Povod je bio više nego značajan i više nego jugoslovenski: 80 godina od formiranja Prve partizanske eskadrile i 70 godina postojanja aero-kluba na aerodromu Urije.\nIako je najava događaja bila skromna (praktični problem civilnih događaja je taj da nikada ne možete na vreme potvrditi sve učesnike) odaziv je zaista bio spektakularan za ex-Yu uslove. Pod pokroviteljstvom Vlade republike Srpske i grada Prijedora, događaj je bio, kako se može pročitati u lokalnim medijima, izuzetno posećen.\nOdlična posećenost ilustrovana...


POSLOVNA ZAJEDNICA ZABRINUTA Poskupljuje struja za privrednike | Banjaluka.net\nPOSLOVNA ZAJEDNICA ZABRINUTA Poskupljuje struja za privrednike\nVlada Srpske na današnjoj sjednici utvrdila je i Prijedlog programa javnih investicija do 2021. godine u iznosu od 675,3 miliona maraka. Od ovog iznosa najveća ulaganja biće usmjerena u energetiku.\nA najavljeno poskupljenje struje za velike potrošače zabrinulo je privrednike. I dalje pregovaraju o konačnoj cijeni, ali svako poskupljenje, kažu, ugroziće poslovni ambijent. Iz Elektroprivrede poručuju – ovo je prvo od pet poskupljenja koje privrednike čeka na putu ka tržišnoj cijeni struje.\nU slučaju banjalučkog Krajinaklasa godišpnji račun za električnu energiju biće veći za 25.000 maraka. Za ovo preduzeće, kaže njegov direktor i predsjednik Unije poslodavaca Srpske Saša Trivić, to nije mnogo, ali nosi posljedice.\n“Ali, 25.000 KM je jedno radno mjesto, pa možemo reći da ćemo u idućoj godini, umjesto otvaranja jednog radnog mjesta, taj novac uplatiti Elektroprivredi”, dodaje Trivić.\nS druge strane, mnogo je preduzeća koja će poskupljenje u rasponu od 11,59 do 16,92 odsto teško amortizovati.\nO konačnim cijenama odavno se pregovara, a novi sastanak privrednika, Vlade i Elektroprivrede najavljen je za 4. januara. Međutim, u Elektroprivredi su sigurni – veće cifre privrednici mogu očekivati već na februarskim računima. Ipak, navode, i sa ovim poskupljenjem privrednici u Srpskoj plaćaće najjeftiniju struju.\nLuka Petrović, direktor Elektroprivrede Republike Srpske kaže da je struja u Srpskoj jeftinija od struje u Federaciji BiH za 15 odsto, od Srbije takođe 15 odsto, od Crne Gore 36 odsto.\nOvo je, navode u Elektroprivredi, prvo od pet planiranih poskupljenja, jer cijenu struje planiraju dovesti do tržišne. Razlog tome, dodaje Petrović, je što imamo cijenu dvostruko nižu od tržišne i nije logično, kaže, da su sve robe u Srpskoj tržišne, osim električne energije.\nMeđutim, u Privrednoj komori naglašavaju – mnogo preduzeća posluje u Srpskoj upravo zbog garantovanih cijena električne energije. Najavljeno poskupljenje, kažu, poništiće sve mjere kojima je privreda nastojala da se rastereti.\n“Јedan od razloga, i to veoma važnih, zbog kojih smo privlačni investitorima i domaćim i stranim jeste cijena električne enegrije. Zato je neophodno da se postojeća cijena u narednom periodu zadrži”, naglašava Vladimir Blagojević, portparol Privredne komore Srpske.\nIz Elektroprivrede naglašavaju da se najavljeno poskupljenje odnosi na velike kupce – one na 10,35 i 110 kilovoltnom nivou. Od 550.000 kupaca, takvih je 1.100. Za njih će nove cijene značiti pronalazak načina da opstanu na tržištu, a za Elektroprivredu dodatnih 14 miliona maraka prihoda.


Amazon zahteva od zaposlenih da obrišu TikTok sa telefona | Original\nU imejlu, koji je dobio NewYork Times, zvaničnici Amazona su naveli da zaposleni moraju da obrišu aplikaciju TikTok sa svih uređaja koji „pristupaju Amazon imejlu“.\nZaposleni su morali da uklone aplikaciju do petka kako bi i dalje imali mobilni pristup svojom Amazon mejlu.\nRadnicima Amazona i dalje je dozvoljeno da gledaju TikTok sa svojih laptopova, dodala je kompanija.\nTikTok je saopštio da je bezbednost korisnika “od najveće važnosti” i da je kompanija posvećena privatnosti korisnika.\n„Iako nam se Amazon nije obratio pre slanja imejla, i još uvek ne razumemo njihovu zabrinutost, otvoreni smo za dijalog.“\nAmazon, koji ima preko 500.000 zaposlenih u SAD, nije odgovorio na zahtev za komentar.\nPročitajte i: Amazon zabranio upotrebu svog softvera za prepoznavanje lica zbog rasizma i ljudskih prava\nTagovi: amazon tiktok zabrana zaposleni\nBudi aktuelanTurski sud poništio odluku iz 1934, Aja Sofija ponovo postala džamija\nUpoznaj svetJapanski pasoš proglašen najboljim na svetu, a evo i zašto


Nastavljena saradnja sa Agencijom za ljekove i medicinska sredstva CALIMS - Centar za monitoring i istraživanje (CeMI)\nPredstavnici Centra za monitoring i istraživanje održali su u srijedu 23. marta sastanak sa predstavnicima CALIMS-a sastanak sa ciljem prezentovanja aktivnosti na projektu „Sistem zdravstvene zaštite i prava pacijenata u Crnoj Gori – Osvajanje povjerenja građana“.\nNa sastanku su prezentovane aktivnosti koje su vezane za način rada i pisanja studija, gdje je objašnjen komparativni pristup u istraživanju, kao i analiza dobre prakse iz zemalja regiona i EU.\nTakođe, riječi je bilo i o početku rada prve mobilne i web aplikacije za anonimne prijave građana u slučaju kršenja njihovih prava kao pacijenata i mogućim slučajevima korupcije.\nOd strane direktora Agencije predstavljene su nadležnosti i značaj Agencije u sistemu zdravstva te aktivnosti koje ona sprovodi u cilju sprečavanja korupcije u domenu svoga djelovanja.\nCeMI je odlučio da kroz saradnju i sa CALIMS-om dobije potrebne podatke o svim aspektima njihovog rada i upotpuni svoje informacije o tržištu ljekova, javnim nabavkama, postupcima registracije ljekova i medicinskih sredstava itd.\nPored dijela vezanog za javne nabavke, na sastanku je bilo riječi i o nastavljanju već uspostavljene saradnje. Poseban akcenat stavljen je na prezentovanju aktivnosti na ovom projektu, gdje je izražena spremnost da u buduće ukoliko bude potrebe da neko od predstavnika CALIMS-a učestvuje na događajima, ili da intervju u cilju pojašnjenja pojedinih djelatnosti, da će se rado odazvati pozivu CeMI-ja.\nIstaknuta je uloga i rad stručnjaka Agencije u izradi zakona i drugih pravnih akata iz domena zdravstva kao i njihovo usaglašavanje sa direktivama EU kroz rad u pregovaračkim grupama formiranim od strane Vlade za pregovore u procesu pristupanja EU.\nNa sastanku se zajednički odlučilo da ranije uspostavljenu saradnju treba nastaviti bez potrebe potpisivanja novog memoranduma, već treba proširiti postojeći memorandum i na projekat koji je prezentovan.\nNa kraju sastanka obostrano je konstatovan visok nivo saradnje CeMI i Agencije koji se odvija po memorandum o saradnji koji je potpisan u toku 2013. godine. Dogovoreno je da svu dalju komunikaciju CeMI prema Agenciji može obavljati preko PR službe Agencije tj. preko Marije Savović (marija.savovic@calims.me), a za aktivnosti koje se odnose na formiranje tijela za javne nabavke u sistemu zdravstva Željka Bešović (zeljka.besovic@calims.me), rukovodioca Sektora za ljekove i medicinska sredstva.


26.09.2018 00:31 | Srna\nZvornik - Kanidat SNSD-a za srpskog člana Predsjedništva BiH Milorad Dodik izjavio je večeras u Zvorniku da SNSD gradi mirnu i stabilnu Republiku Srpsku u kojoj će biti još više posla i radnih mjesta.\n“Gradimo Republiku koja sarađuje bez ikakvih skrivalica sa Srbijom, Republiku koja ima dobre odnose sa Rusijom i Republiku koja je spremna da radi sa svim zemljama Evrope i svijeta na partnerskim i paritetnim osnovama”, rekao je Dodik večeras na predizbornom skupu SNSD-a.\nOn je naglasio da SNSD hoće da gradi Republiku Srpsku koja daje slobodu za svakog čovjeka, bez obzira na naciju i vjeru.\nDodik je zahvalio Zvorniku za podršku koju je davao SNSD-u svih prethodnih godina.\n“Ovo su izbori na kojima želimo i hoćemo da pobijedimo”, rekao je Dodik i pozvao građane da podrže SNSD u pobjedničkom kontinuitetu na izborima 7. oktobra.\nKandidat za predsjednika Republike Srpske Željka Cvijanović istakla je da samo jaka Republika Srpska može da izvršava obaveze prema svojim građanima.\n“Moja poruka je da budemo ponosni na ono što je danas Republika Srpska, koja je bez finansijskih problema, Republika sa kojom smo zajedno pobjeđivali i poplave i suše i sve loše uticaje koji su dolazili sa raznih strana”, rekla je Cvijanovićeva i naglasila da će Republika Srpska zajedno sa svojim narodom i dalje pobjeđivati.\nOna je navela da je politika SNSD-a ima čvrsto uporište u narodu sa kojim radi zajedno.\n“Narod zna da smo sa njim integrisani i da ga nećemo izdati, da SNSD radi ono što narod od njega očekuje”, rekla je Cvijanovićeva.\nOna je dodala da su ljudi svjesni i da je u prethodnmom periodu bilo dosta izazova i da je, možda, i zbog toga podrška naroda SNSD-u sve jača.\n“Ljudi znaju da su institucije Republike Srpske svetinje, da bez stabilnih institucija nema stabilne Republike Srpske i svjesni su da se stabilnost Republike Srpske mora braniti i političkim sredstvima, a politička sredstva su da građani izađu na izbore 7. oktobra i glasaju za SNSD”, rekla je Cvijanovićeva.\nKandidat SNSD-a za Parlamentarnu skupštinu BiH iz Izborne jedinice tri Lazar Prodanović rekao je da je cilj SNSD-a, kad je u pitanju političko Sarajevo, da se poštuje dejtonski Ustav i da Republika Srpska bude vidljiva na evropskom putu.\nOn je pozvao građane da 7. oktobra glasaju za Milorada Dodika kandidata za srpskog člana Predsjedništav BiH, Željku Cvijanović za predsjednika Republike Srpske i liste SNSD-a za parlament Republike Srpske i Parlamentarnu skupštinu BiH.\nNa predizbornom skupu su govirili i kandidati SNSD-a iz Izborne jedinice sedam za Narodnu skupštinu Republike Srpske Dušica Šolaja, Obren Marković i Zoran Stevanović.


Ministarstvo odbrane Srbije - Sputnjik Srbija\n00:25 19 Januar 2021\nMinistarstvo odbrane Srbije saopštilo razlog otvaranja predstavništva ruskog Ministarstva u Srbiji\nCilj osnivanja predstavništva Ministarstva odbrane Rusije u Srbiji je pružanje podrške i brže rešavanje pitanja vezanih za vojnotehničku pomoć kao i vojnu i vojnotehničku saradnju, saopštilo je Ministarstvo odbrane Srbije.\nSrpska vojska prvi put od 1991. godine lansirala projektil dometa 40 kilometara /video/\nU rejonu sela Mozgovo kod Aleksinca opitno gađanje iz samohodne top-haubice 155 mm NORA-B52 M15 zajedno su danas izveli pripadnici Mešovite artiljerijske brigade i Tehničkog opitnog centra, sa kolegama iz firme „Jugoimport SDPR“.\nZašto Srbi moraju na vojničku obuku\nSvaka ozbiljna država trebalo bi da brine o sposobnosti svojih građana za odbranu, prokomentarisao je za Sputnjik general-major Vidosav Kovačević saopštenje Ministarstva odbrane Srbije u kojem se navodi da će u maju i novembru na osnovnu obuku biti pozvani vojni obveznici iznad 30 godina koji nisu odslužili vojni rok.\nSrbija dobila još četiri aviona MiG-29 od Belorusije (foto, video)\nDelegacija Ministarstva odbrane i Ratnog vazduhoplovstva Vojske Srbije, koju je predvodio ministar odbrane Aleksandar Vulin, prisustvovala je u 558. vazduhoplovnom zavodu u Baranoviču primopredaji četiri beloruska aviona MiG-29.\nKo je novi načelnik Generalštaba Vojske Srbije\nGeneral-major Milan Mojsilović novi je načelnik Generalštaba Vojske Srbije.\nPod snažnim pritiskom: Srbija usvaja dokument kojim se definitivno odbacuje kapitulacija\nImamo moralnu obavezu prema precima i prema potomcima da nastavimo da branimo Kosovo na racionalan način, i nova Strategija odbrane to potvrđuje. Takođe, ostajemo na kursu saradnje i sa ODKB-om i NATO-om, i to je poruka da možemo kao država da se okrenemo ako budemo gurani u ćorsokak.\nMinistarstvo odbrane: Do 5. aprila nadletanje juga Srbije\nMinistarstvo odbrane saopštilo je danas da će vazduhoplovi Vojske Srbije od danas do 5. aprila u popodnevnim i večernjim satima nadletati područje juga Srbije.\nSrbija sprema odgovor Americi jer je spustila rampu srpskom generalu\nMi ćemo smanjiti tu vrstu susreta sa američkim zvaničnicima, videćemo u kojem pravcu će se stvari dalje odvijati. Ovo što su uradili Ljubiši Dikoviću, ne može ostati bez odgovora srpske strane, u smislu da i mi bilo kojoj američkoj vojnoj delegaciji koja želi da dođe u Srbiju, možemo da kažemo, ne možete da uđete, kaže za Sputnjik Miroslav Lazanski.\nOvo je novo srpsko naoružanje (foto)\nNa poligonu u Nikincima danas je održan Dinamički prikaz dela komponenata projekta „1500+“ i testiranje novog streljačkog naoružanja, zaštitne balističke opreme i drugih sredstava iz proizvodnog programa preduzeća odbrambene industrije Srbije.\nSrpski „migovi“ opremljeni najsavremenijim raketama\nPomoćnik ministra odbrane za materijalne resurse Nenad Miloradović izjavio je da je treća faza opremanja „migova 29“ u najvećem obimu dogovorena, a podrazumeva drugi deo modernizacije i opremanje najsavremenijim sredstvima.\nVulin na zatvaranju Međunarodnih vojnih igara u Rusiji\nNa poziv ministra odbrane Ruske Federacije Sergeja Šojgua, ministar odbrane Aleksandar Vulin prisustvovaće završnici i svečanom zatvaranju ovogodišnjih „Međunarodnih vojnih igara“ u Rusiji od 11. do 13. avgusta.\nIzlagači iz oblasti odbrambene industrije, domaći, ali i proizvođači i delegacije iz više od 20 zemalja sveta okupiće se danas pod kupolama Beogradskog sajma na osmom Međunarodnom sajmu naoružanja i vojne opreme „Partner 2017“.\nZapadne agencije: Srbija jača svoju odbranu u jeku napetosti\nSvetske agencije izvestile su danas o ugovoru o kupovini devet helikoptera H145M koje su Ministarstvo odbrane i MUP Srbije danas zaključili sa kompanijom "Erbas helikopters", a Rojters ističe da je Srbija dogovorila kupovinu ovih helikoptera kako bi ojačala svoju odbranu.\nMinistarstvo odbrane: Protest ne odslikava stavove vojnika\nBroj prisutnih pripadnika Vojske Srbije na današnjem protestu Vojnog sindikata govori da stavovi sindikalnog rukovodstva nisu stavovi pripadnika Vojske Srbije, a ni članova tog sindikata, saopštilo je Ministarstvo odbrane.\n„Slovensko bratstvo 2016“ — desant, padobranci, gađanje (foto, video)\nDrugog dana vežbe „Slovensko bratstvo 2016“, koju izvode pripadnici Vojske Srbije i oružanih snaga Ruske Federacije i Belorusije, jedinice su vežbale na aerodromu „Kovin“, automatizovanom tenkovskom strelištu „Orešac“ i intervidovskom poligonu „Pasuljanske livade“.\nPočelo „Slovensko bratstvo 2016“ (foto)\nNa aerodromima i poligonima Vojske Srbije danas je počela trilateralna vojna vežba „Slovensko bratstvo 2016“, a do 6. novembra pripadnici oružanih snaga Rusije, Belorusije i Srbije uvežbavaće različite segmente vežbe, radi priprema za konačnu realizaciju vežbe naredne nedelje, na aerodromu Kovin i intervidovskom poligonu Pasuljanske livade.\nMinistar Đorđević zahvalio Rusiji na podršci\nMinistar odbrane Zoran Đorđević sastao se danas sa ambasadorom Ruske Federacije Aleksandrom Čepurinom i tom prilikom iskazao zahvalnost ruskoj strani zbog snažne podrške našim spoljno-političkim prioritetima.\nBudući ministar odbrane Srbije finansijski ekspert\nPremijer Aleksandar Vučić predložio je večeras Narodnoj skupštini da za novog ministra odbrane bude izabran Zoran Đorđević, dosadašnji državni sekretar tog ministarstva, saopštila je vladina Kancelarija za saradnju sa medijima.


Drugi dan razgovora o Severnoj Koreji - 2003-08-28\n28 avgust, 2003\nDelegati šest zemalja na razgovorima o severnokorejskom programu za proizvodnju nuklearnog oružja proveli su veæi deo drugog dana u odvojenim kontaktima. Medjutim, dopisnik GA iz Pekinga, Luis Ramirez, ukazuje u svom izveštaju da, kao što se i oèekivalo, do napretka nije došlo.\nDelegati Severne Koreje, koja je u fokusu pregovora, održali su razgovore sa japanskim predstavnicima i trebalo bi da se, kako je saopšteno, takodje sastanu sa ruskim delegatima. U japanskom saopštenju se navodi da je Japan ponovio svoje zahteve da Pjongjang obustavi svoj nuklearni program i da je zatražio da mu se dostave dalje informacije o japanskim državljanima, koje su oteli severnokorejski agenti tokom hladnog rata. Japan takodje želi da se deci nekih od otetih državljana dozvoli da odu u Japan. Ruski delegati bi trebalo da se sastanu sa amerièkom uèesnicima na pregovorima, dok se u zvaniènom saopštenju navodi da se oèekuju i trilateralni razgovori.\nSAD su juèe održale nezvaniène razgovore sa Severnom Korejom, ali amerièki funkcioneri ukazuju da neæe biti daljih direktnih kontakata sa severnokorejskom delegacijom. Razgovori, koji bi trebalo da budu okonèani sutra, nastavljeni su bez nagoveštaja o bilo kakvom napretku o glavnom pitanju, zahtevu SAD i drugih da Severna Koreja obustavi svoj program za proizvodnju nuklearnog oružja. Na razgovorima uèestvuju zemlja-domaæin - Kina, Severna i Južna Koreja, SAD, Japan i Rusija.


Sportske vesti – Nemačka i Poljska bez golova - Meridianbet Vesti\nSportske vesti dana Author:\tgrujanac - 16/06/2016\nSportske vesti počinjemo izveštajem sa Evropskog prvenstva u fudbalu, a tokom današnjeg je odigran derbi suret grupe C u kojoj je Nemačka remizirala sa Poljskom, u utakmici bez golova. Utakmica nije bila preterano atraktivna za gledanje, a iako je Nemačka imala veći posed lopte, utakmica je bila prilično izjednačena. Tokom dana su odigrani i mečevi drugog kola u grupama B i C, a u okviru B grupe reprezentacija Engleske je nakon preokreta savladala Vels rezultatom 2:1. Vels je došao u prednost u 42. minutu preko Garetha Balea, da bi Jamie Vardy poravnao rezultat u 56 minutu, svega 10 minuta nakon što je ušao sa klupe. Konačan rezultat postavio je Daniel Sturrige u poslednjim trenucima meča. Englezi su prvi u grupi sa 4 osvojena boda, zatim slede Vels i Slovačka sa 3 boda, a poslednja je Rusija sa 2 osvojena boda. Drugi meč u okviru C grupe odigrale su reprezentacije Ukrajine i Severne Irske, a Severna Irska je slavila sa 2:0. Strelci su bili McAuley u 49. minutu i McGinn u sudijskoj nadoknadi. Prvo mesto u C grupi dele Nemačka i Poljska sa po 4 osvojena boda, treća je Severna Irska sa 3 boda, a poslednja Ukrajina, koja je bez osvojenog boda.\nDosadašnji fudbaler Benfice Nicolas Gaitan novi je igrač Atletico Madrida, saopštio je klub iz Madrida. Gaitan je trenutno sa selekcijom Argentine na Copa America i po završetku tog takmičenja će doputovati u Madrid i završiti sve potrebne formalnosti kako bi se pridružio svom novom timu.\nItalijanski napadač Mario Balotelli po svemu sudeći napustiće engleski Liverpool, a njegov menadžer je saopštio da će Balotelli nastaviti karijeru najverovatnije u turskom Besiktasu.\nOdbrambeni igrač Liverpoola Martin Škrtel je dobio dozvolu uprave kluba da pregovara sa drugim klubovima, a za njegove usluge je zainteresovan šampion Turske Fenerbahce, koji je poslao ponudu vrednu 7 miliona evra.\nPortugalac Raphael Guerreiro, koji igra na poziciji levog beka novi je član Borussie Dortmund, potvrdio je klub na svom sajtu. Borussia Dortmund je platila Lorientu 12 miliona evra, dok je 22-godišnji Guerreiro potpisao četvorogodišnji ugovor.\nKapiten reprezentacije Švajcarske i defanzivac italijanskog Juventusa, Stephan Lichtsteiner, nalazi se na meti Chelsea i Manchester City, tvrdi italijanski Tutosport. Torinski klub je spreman da proda igrača, ali ne za manje od 15 miliona evra.\nCentar Golden State Warriorsa Andrew Bogut završio je sezonu zbog povrede kolena, pa će Warriorsi pokušati da odbrane titulu bez pomoći Australijanca. On će zbog štećenja ligamenata morati da pauzira 6-8 nedelja, ali operacija nije neophodna.\nKanadski centar Khem Birch novi je igrač grčkog šampiona Olympiacosa, a ugovor je potpisan na dve godine, tokom kojih bi Birch trebalo da inkasira 1.1 miliona dolara. On u klub dolazi kao zamena za Othello Huntera, koji je nedavno prešao u Real Madrid.\nSrpska atletičarka Ivana Španović je trijumfovala na mitingu Dijamantske lige u Stokholmu u skoku u dalj. Španovićeva je pobedila skokom od 6,90 metara, drugo mesto pripalo je Amerikanki Brittney Reese (6,88 metara), dok je treća bila njena sunarodnica Tianna Bartoletta (6,68 metara).\nTags:Balotelli, Birch, Bogut, Evropsko prvenstvo, Gaitan, Guerreiro, Ivana Španović, Lichtsteiner, Nemačka, Poljska, Skrtel, sportske vesti\nEvropsko prvenstvo – Pregled 1. kola\nZvezda EURO 2016 Dimitri Payet na meti Real Madrida


Treća fabrika Leonija u Srbiji puštena u rad › Made-in-Germany.rs\nVodeći proizvođač kablova i kablovskih sistema za automobilsku i druge industrije, nemačka kompanija „Leoni“, otvorila je juče u Nišu svoju treću fabriku u Srbiji, vrednu 22 miliona eura, u kojoj će posao naći još 2.200 radnika.\nU fabričkom pogonu, koji se prostire na više od 22.000 kvadratnih metara, proizvodiće se kablovski setovi za automobile marke“ BMW“. Prvu fazu proizvodnje u novoj fabrici pustio je u rad predsednik Srbije Aleksandar Vučić, prenosi agencija „Tanjug“.\nLeoni u Srbiji posluje od 2009. godine, kada je počela da radi fabrika kablovskih sistam za BMW u Prokuplju, a 2013. godine je otvorena i fabrika za proizvodnju automobilskih kablova za „Land rover“ i „Jaguar“ u Malošištu kod Doljevca.\nUkupna vrednost dosadašnjih investicija nemačke kompanije u Srbiji iznosi 75 miliona eura. Sa zapošljavanjem u novoj fabrici u Nišu Leoni će, sa ukupnim brojem zaposlenih od gotovo 8.000, postati najveći poslodavac u proizvodnom sektoru Srbije.\n– Nije nam cilj da budemo samo kompanija koja zapošljava najveći broj ljudi u Srbiji, već da budemo i najbolji poslodavac – izjavio je Klemens Saks, direktor kompanije Leoni za Srbiju.\nNemački Leoni je globalni proizvođač žica, optičkih vlakana, kablova, kablovskih sistema i sličnih komponenti za automobilsku i druge povezane industrije. Trenutno zapošljava oko 80.000 ljudi u 90 svojih fabrika u 32 zemlje sveta. Kompanija je osnovana 1917. u Nirnbergu, pa ove godine slavi 100 godina rada.\nLeoni Grupa je prošle godine ostvarila 4,4 milijarde eura prihoda od od prodaje, a u prvom kvartalu ove godine je zabeležila neto prihod od 33,6 miliona eura, što je tri puta više nego u istom periodu prošle godine.\nOd MiG na 30/07/2017 / Auto industrija, Finansije, Investicije, Proizvodnja, Tehnologija, Tržište rada / Ostavite komentar\nU Grammeru posao za još 450 Aleksinčana


„Vadite me odavde“: Tramp pobegao sa slikanja (video) - Sputnjik Srbija\n23:23 19 April 2019\n„Vadite me odavde“: Tramp pobegao sa slikanja (video)\n16:25 03.12.2018 (osveženo 16:33 03.12.2018) Preuzmite kraći link\nBeg predsednika SAD Donalda Trampa sa fotografisanja sa argentinskim kolegom Maurisiom Makrijem našao se na video-snimku. U 15. sekundi se čuje kako američki lider u mikrofon govori: „Vadite me odavde“.\nKako javlja „Ivning standard“, bilo je planirano da se lideri fotografišu uoči završetka samita „velike dvadesetorke“, ali je Tramp iznenada otišao sa podijuma za slikanje, ostavivši argentinskog kolegu da stoji začuđeno.\nTradicionalna povorka „Put krsta“ pored Notr Dama na Veliki petak (video)\nPariski nadbiskup Mišel Opti predvodi „Put krsta“ pored Notr Dama u francuskoj prestonici, nakon što je požar devastirao katedralu početkom ove sedmice.\nKorgiji lete u nebo\nVlasnici pasa u Šangaju imaju neobičan hobi.\nPeruanac krenuo neobičnim vozilom na putovanje dugo 20.000 kilometara\nAutomobil kojim se stolar iz Perua uputio ka Severnoj Americi ima drvenu oplatu.


Mihajlovićeva i Pastor otvorili deonicu ipsilon kraka\nBeta 22. avgusta 2017. 14:05\nMinistarka gradjevinarstva, saobraćaja i infrastrukture Zorana Mihajlović pustila je danas u saobraćaj deonicu ipsilon kraka kod Subotice, od somborskog do bačkotopolskog puta.\nKako je saopštilo resorno ministarstvo, Mihajlović je izjavila da je cilj Vlade Srbije završetak celog ipsilon kraka u 2019. godini.\n„Završili smo 6,5 kilometara puta za 10 meseci, za razliku od naših prethodnika koji su na ovoj deonici radili više od 20 godina i nisu je završili. Cilj Vlade je da u 2019. godini imamo izgradjen ceo ipsilon krak, odnosno obilaznicu oko Subotice koja će povezati granične prelaze Horgoš i Kelebiju i doprineti da hiljade kamiona koji dnevno prolaze kroz samu Suboticu bude preusmereno na novu saobraćajnicu“, izjavila je Mihajlovićeva.\nOna je dodala da će završetkom ipsilon kraka direktno biti povezana industrijska zona u Subotici sa Koridorom 10.\n„Ne možemo govoriti o razvoju Subotice, Vojvodine i Srbije ukoliko nemamo izgradjenu infrastrukturu i na tome će Ministarstvo koje vodim raditi u narednoj godini, da povežemo celu Srbiju auto-putevima, regionalnim putevima i obnovljenim lokalnim saobraćajnicama“, zaključila je Mihajlovićeva.\nPredsednik AP Vojvodine Ištvan Pastor izjavio je da je izgradnja ipsilon kraka tridesetogodišnji san Subotičana.\n„Kroz Suboticu godišnje prolazi više od 350.000 kamiona i ovaj projekat je od životnog značaja za Suboticu, kako sa privrednog aspekta, tako i iz ugla izgradnje grada u kom se može bolje živeti“, rekao je Pastor.\nGradonačelnik Subotice Bogdan Laban zahvalio je Vladi Srbije i Ministarstvu gradjevinarstva, saobraćaja i infrastrukture što su prepoznali saobraćajni, infrastrukturni i ekonomski značaj izgradnje obilaznice oko Subotice, istakavši da će ipsilon krak izmestiti teški teretni saobraćaj iz centra grada.


Pre 18 godina smo, poznajući surova pravila tržista , a u zelji da našim proizvođačima omogućimo vrhunski kvalitet proizvoda, odlučili da dovedemo na naše tržište jednog od vodećih italijanskih proizvođača ambalaže za kozmetiku od stakla i plastike, firmu EUROVETROCAP.\nIdeja vodilja je bila da ambalažu učini dostupnom malim i srednjim proizvođačima i tu leži naš kljuc uspeha. Drugi bitan segment u proizvodnji kozmetičkih proizvoda je miris. Na njemu počivaju emocije i konačna odluka o kupovini kozmetičkog proizvoda.\nZa ovaj segment odabrali smo renomiranog proizvođača parfema SFA Romani. SFA Romani bira samo najbolje sirovine koje ugrađuje u svoje kompozicije. Samo takve kompozicije se u svetu parfema nazivaju: "fina fragransa". Tu smo da Vam ih, u ime SFA, ponudimo.


Slavko Mršević - Srpskainfo\nOkružni sud u Istočnom Sarajevu uvažio je žalbu tužioca i ukinuo presudu Osnovnog suda u Višegradu kojom su direktor, pedagog i osam nastavnika Srednjoškolskog centra (SŠC) u Rudom oslobođeni optužbi za nesavjestan rad u službi. Predmet je vraćen na ponovno suđenje.\nSLAVKOVA BORBA SE NASTAVLJA Mladić sa autizmom čeka septembar da krene u školu za odrasle\nSlavko Mršević iz Rudog, mladić s autizmom, nije nastavio školovanje za tehničara drumskog saobraćaja u Srednjoškolskom centru u ovom mjestu, te sada vrijeme provodi družeći se sa prijateljima i čekajući da se upiše u neku od škola za obrazovanje odraslih.\nIstorijska presuda u korist učenika Slavka: Ministarstvo RS i škola u Rudom PROGLAŠENI KRIVIM\nOkružni sud u Istočnom Sarajevu nedavno je donio pravosnažnu presudu za diskriminaciju u procesu obrazovanja u korist učenika iz Rudog Slavka Mrševića.\n"NE MOŽE DA SHVATI ZBOG ČEGA SE OVO DEŠAVA" Otac Slavka kojem zbog autizma ne daju u školu razočaran situacijom\nBRAVO! Slavku koji je iz škole izbačen zbog autizma “Dubioza kolektiv” priredila IZNENAĐENJE (VIDEO)\nPopularni bend iz BiH “Dubioza kolektiv” juče je bio u Rudom gdje su dali podršku učeniku Slavku Mrševiću koji je izbačen iz škole zbog autizma. Članovi benda ranije su obećali Slavku poslati bubnjeve i svoje obećanje su juče ispunili.


SAD ne odustaju od izručenja Snoudena\nM. K. 14. septembra 2016. 07:48\nVlada SAD neće odustati od zahteva za izručenje Edvarda Snoudena koji se tereti za krađu više hiljada obaveštajnih dokumenata, uprkos novom pozivu predsedniku Baraku Obami za pomilovanje, saopštili su danas američki zvaničnici.\nZvaničnici navode da su očekivali da će Snoudenove pristalice izkoristiti premijeru filma „Snouden“ koji je režirao Oliver Stoun, kako bi pojačali javnu kampanju za njegovo pomilovanje nekoliko meseci pre isteka mandata Baraka Obame, prenosi Rojters.\nBivši saradnik Agencije za nacionalnu bezbednost SAD Edvard Snouden i osnivač Vikiliksa Džulijan Asanž našli su se na poternicama Ministarstva odbrane SAD sa upozorenjem – „Ozloglašeni špijuni“.\nKako je objavljeno na Tviter nalogu Vikiliksa, na plakatima su portreti sa opisima njih dvojice, prenosi Sputnjik.\nAmerički uzbunjivač i bivši obaveštajac Edvard Snouden pozvao je predsednika SAD Baraka Obamu da ga pomiluje, navodeći da je bilo „moralno neophodno“ obelodaniti podatke o masovnom nadzoru.\n„Postoje zakoni u knjigama, koji govore jedno, ali možda zbog toga moć pomilovanja i postoji – za izuzetke, za stvari koje mogu izgledati nazakonito na slovima na papiru, ali kada ih gledamo moralno, kada ih gledamo etički i kada pogledamo rezultate, čini se da su bile neophodne“, poručio je Snouden iz Moskve u intervjuu putem video linka za britanski „Gardijan“.\nNestao je iz svog hotela 10. juna a zatim je 23. juna napustio Hongkong i otišao u Moskvu, izbegavši pravodsudne vlasti SAD.


STANKOVIĆ: U fudbalu uvek pobeđuju Nemci? Sećam se 1996. godine | Ekspres.net\nTrener fudbalera Crvene zvezde Dejan Stanković istakao je da se fudbal nalazi u specifičnoj situaciji zbog koronavirusa i da je posledica svega toga i rezultat četvrtfinala Lige šampiona između Bajerna i Barselone 8:2.\n"Kako su ono rekli, fudbal je igra 11 na 11 u kojoj uvek pobeđuju Nemci (čuvena izjava Garija Linekera), ali imam ja jedan primer iz 1996. godine kad Nemci nisu pobedili i to baš ovde (Zvezda - Kajzerslautern 4:0, tada 18-godišnji Stanković postigao dva gola)", rekao je Stanković na konferenciji za medije uoči starta crveno-belih u kvalifikacijama za Ligu šampiona.\nKako je naveo, ovo je specifična situacija, Francuzi i Nemci nisu igrali u julu, Italija je igrala do kraja, Siniša Mihajlović mi je rekao da je ritam - utakmice na svaka tri dana, putovanja, sastanci, pretežak.\n"Jednostavno su bili "overdose", prepuniš se, nije to više ni fizičk napor, koliko mentalni. Videćemo, zanimljiva polufinala, videli smo i 8:2, mislim da to nije realno. Španci su takođe igrali na svaka tri dana, treba videti u kakvoj su psiohofizičkoj kondiciji došli. Što pre se život i fudbal dovedu u normalu, mislim da će se vratiti i realne vrednosti svih ekipa", istakao je osvajač Lige šampiona sa Interom 2010. godine.\nfudbal nemacka dejan stanković


Srbija pokrenula postupak za izručenje troje radikala Hagu - Sputnjik Srbija\n23:06 27 Februar 2021\n20:11 10.03.2016 Preuzmite kraći link\nObradović je, u izveštaju koji je u sredu podneo u vezi sa postupanjem Srbije u skladu sa nalozima za hapšenje i predajom optuženih, naveo da je od Ministarstva pravde primio obaveštenje da će domaći predmet u postupku za predaju optuženih, pošto je razmotren na poverljivoj sednici Vlade, biti hitno prosleđen Višem sudu u Beogradu na dalju nadležnost, saopštio je danas Haški tribunal.\n„To praktično znači da se postupak ovim vraća u svoj redovan tok, u skladu sa Zakonom o saradnji sa Međunarodnim krivičnim tribunalom za bivšu Jugoslaviju, a pošto su sva pravna sredstva, po prigovoru ministra spoljnih poslova od 30. marta 2015. godine, iscrpljena“, piše u izveštaju.\nObradović objašnjava da postupa u skladu sa usmenim nalogom Pretresnog veća od 10. februara, kojim je Srbiji naloženo da Veću dostavlja dvonedeljne izveštaje o svojim naporima da postupi po nalozima od 19. januara 2015. za hapšenje i predaju optuženih za nepoštovanje Tribunala Petra Jojića, Jove Ostojića i Vjerice Radete.\n„Čim dobijem obaveštenje da je sudija za prethodni postupak Višeg suda u Beogradu doneo rešenje u skladu sa Zakonom o saradnji, izvestiću o tome Sekretarijat Tribunala radi preduzimanja blagovremenih mera pripreme za početak postupka pred pretresnim većem“, zaključuje Obradović u izveštaju.\nTroje radikala optuženo je za nepoštovanje suda zbog zastrašivanja, podmićivanja i uticaja na svedoke u predmetu Vojislava Šešelja.\nNa početku ročišta pre mesec dana, tročlano sudsko veće je konstatovalo da Srbija više od godinu dana nije ispunila nalog Tribunala za hapšenje i izručenje troje radikala.\nIako je Obradović tada najpre tražio da objasni koje je sve korake Srbija preduzela od januara, sud je odbio da ga sasluša i konstatovao da Srbija „ništa nije uradila da ih uhapsi“.\nFunkcioner SRS Vjerica Radeta izjavila je 10. februara da neće dobrovoljno otići u Hag i da nema osnova za optužbe iz Tribunala.\n„Ni ja, ni bilo ko iz tima Vojislava Šešelja i Srpske radikalne stranke, ni na koji način se nismo ogrešili o zakon, niti ima osnova za navodne optužbe iz Haškog tribunala“, rekla je tada Radeta.\nOna je tada ocenila i da vlast u Srbiji nema pravni osnov da izruči nju i njene kolege iz SRS Petra Jojića i Jova Ostojića, jer takva mogućnost, kako je navela, ne postoji u Zakonu o saradnji sa Haškim tribunalom.\nHaški tribunal, Jovo Ostojić, Petar Jojić, Vjerica Radeta, Vojislav Šešelj, Saša Obradović, Hag


U APRILU SKORO BEZ PUTNIKA Pandemija drastično uticala na poslovanje bečkog aerodroma\nPandemija korona virusa i s njom povezana najveća kriza aviosaobraćaja znatno je uticala na poslovne rezultate i bečkog aerodroma (Flughafen Wien). U prvom kvartalu ove godine kriza se drastično odrazila na obrt, ali i broj putnika.\nOgraničenja putovanja i ukidanje letova od januara do marta odrazili su se smanjenjem broja putnika na bečkom aerodromu za oko 19 odsto, a u aprilu to smanjenje dostizalo je i skoro 100 odsto. Obrt je u prvom kvartalu pao za 9 odsto, na 161,4 miliona evra, a neto rezultat je umanjen za 36,6 odsto, na 16,1 miliona evra, navodi se u saopštenju aerodroma.\nDirektor aerodroma Beč Ginter Ofner poručuje da će aerodrom u svakom slučaju prebroditi ovu krizu zahvaljujući preduzetim merama štednje, osiguranja likvidnosti, kao što je skraćeno radno vreme svih zaposlenih, smanjenje troškova i odlaganje velikih investicija.\n"Prve najave aviokompanija za leto nas čine optimističkim, ali će trebati još vremena dok se aviosaobraćaj ne vrati na nivo poslednjih godina", kazao je Julijan Jeger, drugi direktor bečkog aerodroma.\nU prvom kvartalu se broj putnika pozitivno razvijao u januaru i februaru, a nakon toga je pad iznosio "svega 19 odsto, odnosno oko 4,9 miliona putnika manje.\nIsto tako je opao i broj avionskih kretanja za 14 odsto, na 48.613 poletanja i sletanja.\nU aprilu je broj putnika pao na 12.632, što je smanjenje od 99,4 odsto, a i kretanje aviona je opalo za 95,8 odsto, dok je kod tereta zabeleženo smanjenje od oko 38,2 odsto.


Međunarodna konferencija na temu Opšte uredbe EU o zaštiti podataka o ličnosti (GDPR) | SecuritySEE.com\nNaslovna Menadžment GDPR Međunarodna konferencija na temu Opšte uredbe EU o zaštiti podataka o ličnosti...\nGDPR na snazi od 25. maja 2018.\nPodsetimo, od 25. maja ove godine u zemljama Evropske unije počinje direktno da se primenjuje Opšta uredba EU o zaštiti podataka o ličnosti (General Data Protection Regulation), jedan od najznačajnijih međunarodnih akata u oblasti zaštite podataka o ličnosti. Teritorijalno važenje ovog akta je prošireno, pa se Uredba primenjuje i na obradu podataka o ličnosti lica koja se nalaze u Evropskoj uniji, a koju obavlja rukovalac ili obrađivač podataka koji nema poslovno sedište u Evropskoj uniji ako su aktivnosti povezane s nuđenjem roba i usluga licima u Evropskoj uniji (bez obzira na to da li to lice treba da izvrši plaćanje) ili praćenjem njihovog ponašanja dokle god se njihovo ponašanje odvija unutar Unije. To praktično znači da i privredna društva koja imaju poslovno sedište u Srbiji moraju da poštuju pravila Uredbe ako obrađuju podatke o ličnosti lica u Evropskoj uniji pod napred navedenim uslovima.\nPredviđeno je da na Konferenciji govore stručnjaci iz oblasti zaštite podataka o ličnosti koji rukovode ili su zaposleni u organima za zaštitu podataka o ličnosti u zemljama članicama EU (Informacijska poverenica Republike Slovenije, direktor Agencije za zaštitu osobnih podataka u Republici Hrvatskoj i dr.), ali i državama koje nisu članice (direktor Nacionalnog centra za zaštitu ličnih podataka u Republici Moldaviji, direktor Agencije za zaštitu ličnih podataka u Bosni i Hercegovini i dr.). Učešće na konferenciji će takođe uzeti neki od najznačajnijih stručnjaka iz zemlje i regiona, u oblasti zaštite podataka o ličnosti.\nRegion ima obavezu da uskladi nacionalno zakonodavstvo sa pravom Evropske unije.\nŠta GDPR znači za građane, a šta za privredu zemalja u regionu? Da li i kakve obaveze nameće organima javne vlasti? Da li naši građani mogu očekivati onaj nivo zaštite svojih prava koji imaju građani Evropske unije? Da li su Evropska unija i njene članice spremne za primenu GDPR i s kakvim izazovima moraju da se nose, neka su od „gorućih“ pitanja na koja će se pokušati odgovoriti na predstojećoj Konferenciji.\nNiste u mogućnosti da prisustvujete Konferenciji?\nBez brige! Na službenom YouTube kanalu Poverenika za informacije od javnog značaja i zaštitu podataka o ličnosti omogućeno Vam je praćenje direktnog prenosa putem linka https://youtu.be/8UQtEDQHulc . Uključite se 15-ak minuta pre 09.00, u utorak i sredu, 17. i 18. aprila 2018. i budite sa nama na Konferenciji!\nPrethodni članakSeverna Koreja i razvoj nuklearnog naoružanja\nSledeći članakSWOT analiza kao ključ uspeha


Članci poređani po datumu: četvrtak, 26 novembar 2015\nBijeljinci oduševljeni Stand up komedijom "Đavo iz jagode"\nStand up komičar iz Srbije Srđan Dinčić održao je sinoć u Centru za kulturu u Bijeljini veče komedije "Đavo iz jagode" u prepunoj Sali bijeljinskog centra za kulturu. On je napomenuo da je stand up komedija nova forma na našim prostorima, a da u svijetu postoji više od 100 godina.\nDinčić, koji je široj javnosti poznat kao jedan od scenarista emisije "Veče sa Ivanom Ivanovićem", učesnik emisije "Četiri i po muškarca", rekao je da je oduševljen velikim odzivom publike u Bijeljini.\nNavodeći da ova forma dozvoljava komičaru "da radi šta hoće, da leti sa teme na temu", Dinčić kaže da je bitno držati pažnju publike, koju treba dovesti do onoga što joj je najpotrebnije - do smijeha.\nOn kaže da stand up komičari u Srbiji nastoje da prošire ovaj oblik komedije, a u Beogradu imaju svoj klub, i to je neki pomak da u gradu imaju mjesto gde ljudi mogu da odu i gledaju baš stand up komediju.\nDinčić se stand up komedijom bavi pet godina, sredinom novembra je sa komedijom "Đavo iz jagode" krenuo na turneju po gradovima u Srbiji, a planira da obiđe i region.


Od Drača, preko Ohrida, do Beograda samo s ličnom kartom? • RTK\nZaev očekuje da će na sledećem sastanku inicijative za uklanjanje barijera između Srbije, Albanije i S. Makedonije biti dogovoreno putovanje uz ličnu kartu.\n"Na sastanku 10. novembra u Ohridu biće preduzeti konkretni koraci. Verujem da će biti dogovoreno da se sa ličnom kartom putuje od Drača, Tirane, preko Struge i Ohrida do Niša i Beograda", rekao je severnomakedonski premijer za Tanjug.\nUkazao je da je u Novom Sadu dogovoreno da, na putu ka EU, ove tri zemlje pojačaju saradnju i koriste svoje kapacitete.\n„Ako želimo da budemo atraktivniji za zapadnu Evropu potrebno je da se što bolje povežemo izmedju nas, da unapredimo sve što sada predstavlja problem u protoku robe, ljudi i usluga“, istakao je on i dodao da je veoma važno da postoji mobilnost radne snage, priznanje dokumenata i sertifikata.\n„Kao tržište od 20 miliona atraktivniji smo ulagačima nego kada izlazimo pojedinačno. Ovom inicijativom želimo da pomognemo i evropskim liderima da nas više prepoznaju kao region koji sve više sarađuje“, naglasio je Zaev.\nUkazao je da je potrebno priključiti i sve ostale na Zapadnom Balkanu u inicijativu, jer svi vide svoju budućnost u EU.\n„Verujem da ćemo prvo napraviti nešto dobro za naš narod na celom Zapadnom Balkanu, a posle toga ćemo postati još atraktivniji za ostatak sveta, pa i Zapadnu Evropu“, rekao je Zaev.\nKazao je da nema mesta strepnji da bi ova saradnja mogla biti alternativa za EU, kao što su pojedine zemlje strahovale od inicijative zajedničkog ekonomskog prostora koju je pre dve godine predložio predsednik Srbije Aleksandar Vučić.\n„Ako pogledate zajedničku deklaraciju, nekoliko puta se u njoj pominje Berlinski proces, evropska ekonomska agenda i da ovo nije alternativa za EU, već da može samo da ubrza put ka Uniji“, objasnio je Zaev.\nOn je kazao da je ta inicijativa doprinos tri zemlje i poruka evropskim liderima "da se trudimo više nego ranije kako bi bilo moguće da postanemo ravnopravne članice EU".\nSrbija: Osmoro preminulo, 258 novozaraženih\nProtesti ispred Skupštine Srbije uoči konstitutivne sednice\nJoš osam pacijenata preminulo u Srbiji, pozitivnih 311\nU CG od početka godine 50 osoba umrlo od koronavirusa


Viber, jedna od vodećih globalnih aplikacija za razmenu poruka, razvijena od strane kompanije Rakuten Viber, proslavlja sedmu godinu postojanja – zadržavajući posvećenost svom primarnom cilju - da povezuje korisnike bezbedno i besplatno, bez obzira na to ko su i odakle potiču. Korisnici Vibera su prepoznali iskrenost tog opredeljenja, što je rezultiralo značajnim povećanjem njihovog broja i pratećih prihoda – a da, pri tom, aplikacija ni jednog trenutka nije koristila podatke korisnika u komercijalne svrhe – što je uspeh kojim retko koja druga aplikacija za razmenu poruka može da se pohvali.\nPoštovanje za privatnost i bezbednost korisnika su ključna vrednost za Viber, zbog čega je Viber, među prvim aplikacijama ovog profila, uveo enkripciju sa-kraja-na-kraj u aprilu 2016. Sva komunikacija putem Vibera je automatski zaštićena, što znači da niko – pa ni sam Viber – nema pristupa sadržaju poziva i poruka koji se ostvare putem aplikacije. To takođe znači da Viber ne prati i ne targetira svoje korisnike u razgovorima, tokom razmene informacija ili komentarisanja robnih marki - što je čest slučaj kod sličnih aplikacija. Čuvanje podataka korisnika će uvek biti prioritet za Viber. Redovno i svakodnevno korišćenje aplikacije širom sveta najbolja je potvrda koliko se ovaj pristup ceni i koliko se razlikuje od uobičajene prakse konkurencije.\nU želji da izrazi zahvalnost odanim korisnicima i proslavi svoju godišnjicu, Viber daruje poklone u vrednosti od 7 miliona američkih dolara preko svoje platforme. Korisnici koji zaprate Viberov zvanični čet bot će moći da preuzmu besplatno razne poklone preko platforme – u vidu Viber Out kredita vrednosti od 0.50$ do 3$ ili bilo kog od pet najpopularnijih paketa Viber stikera. To će im dodatno omogućiti da pozovu svoje prijatelje i članove porodice da se i oni pretplate i preuzmu svoje poklone. Zvanični link do Viberovog čet bota je sledeći: VIBER ČET BOT - PROSLAVA SEDME GODIŠNJICE!


Vučić u Mrkonjić Gradu: Srpski narod je jedinstven i nedjeljiv | Srpskacafe\nVučić u Mrkonjić Gradu: Srpski narod je jedinstven i nedjeljiv\nSrijeda, 29.01.2020., 10:50 Srijeda, 29.01.2020., 11:01\nPredsjednik Srbije Aleksandar Vučić stigao je u Mrkonjić Grad gdje su ga jutros dočekali srpski član Predsjedništva BiH Milorad Dodik i predsjednik Republike Srpske Željka Cvijanović.\nVučića je ispred Gimnazije dočekao i premijer Srpske Radovan Višković i predsjedavajući Savjeta ministara Zoran Tegeltija.\nIspred Gimnazije Vučića su dočekali i ministar prosvjete i kulture Srpske Natalija Trivić, finansija Zora Vidović, poslanik u Predstavničkom domu parlamenta BiH Nenad Stevandić, načelnik opštine Divna Aničić, ministar odbrane Srbije Aleksandar Vulin, državni sekretar u Ministarstvu privrede Srbije Dragan Stevanović, vladika bihačko-petrovački Sergije i generalni konzul Srbije u Banjaluci Vladimir Nikolić.\nPredsjednik Srbije Aleksandar Vučić rekao je da je uvijek srećan kada dođe u Republiku Srpsku i kada je sa srpskim narodom, naglasivši da je srpski narod jedinstven i nedjeljiv, te da su svi pokušaji podjele nemogući.\nNakon obilaska Mašinske škole u Mrkonjić Gradu, kao i školske biblioteke zajedno sa zvaničnicima Republike Srpske, Vučić je rekao da će pomoć Srbije ovoj školi iznositi oko 300 000 evra.\n– Moći ćete da nabavite CNC mašinu za Mašinsku školu, koja je veoma važna. Gde god smo kupovali ove CNC mašine, stranci su gledali da tu naprave fabrike jer su imali dobre i obučene radnike. Mi smo spremni da pomažemo i dalje, da nabavljamo računare za Gimnaziju i to ćemo i nastaviti – rekao je Vučić.\nU obraćanju učenicima predsjednik Srbije je rekao da je važno da budu vrijedni, marljivi, pošteni i odgovorni prema svojim porodicama potom se zahvalivši svima na toploj dobrodošlici.\nOn je posebno zahvalio srpskom članu Predsjedništva BiH Miloradu Dodiku koji je, kako je rekao, želio da danas bude domaćin, iako mu je juče preminuo otac.\nSrpski član Predsjedništva BiH Milorad Dodik rekao je danas u Mrkonjić Gradu da su svi Srbi jedan narod te naglasio da nema “bosanskih Srba”, jer su svi Srbi, gdje god živjeli, dio istog naroda.\nOn je pozvao srpski narod na jedinstvo i očuvanje identiteta, ističući da su podjele neprihvatljive. Podsjetio je na dešavanja u Crnoj Gori, ističući da bez SPC nema ni srpskog naroda.\n– Neka živi vječno Srpska pravoslavna crkva – poručio je Dodik.\nOn je rekao da je Mrkonjić Grad herojski grad, obnovljen nakon Odbrambeno-otadžbinskog rata. Zahvalio je predsjedniku Srbije za pomoć i podršku Republici Srpskoj.\nPredsjednica Srpske Željka Cvijanović izrazila je danas zadovoljstvo što je su bili u prilici da u Mrkonjić Gradu dočekaju predsjednika Srbije Aleksandra Vučića.\n– To je znak našeg jedinstva i naše dobre saradnje – rekla je Cvijanovićeva.\nZahvalila se i institucija Srpske i Srbije koje dobro sarađuju.\n– Ovo je grad koji je bio veliki stradalnik, a danas sa ponosom kažemo da je ovo grad u koji se vratio život. To smo uspjeli naravno i uz pomoć Srbije – navela je Cvijanovićeva.\nNačelnica Mrkonjić Grada Divna Aničić rekla je da je predsjednik Srbije na sastanku obećao pomoć Domu zdravlja u ovoj lokalnoj zajednici.\nOna je dodijelila Vučiću Povelju opštine.\nNakon Mrkonjić Grada predsjednik Srbije Aleksandar Vučić, zvaničnici Republike Srpske i srpski član Predsjedništva BiH Milorad Dodik posjetiće Drvar.\nmilorad dodikAleksandar Vučićzeljka cvijanovicmrkonjić grad


Kobasice, sirevi, ajvar lakše će dostizati standarde kvaliteta i bezbednosti - AgroSmart\nKobasice, sirevi, ajvar lakše će dostizati standarde kvaliteta i bezbednosti\nPovodom Svetskog dana bezbednosti hrane, koji se tradicionalno obeležava 7. juna, Organizacija za hranu i poljoprivredu Ujedinjenih nacija (UN FAO) i Evropska banka za obnovu i razvoj (EBRD) organizovali su okrugli sto na temu “Bezbednost hrane je posao za sve”.\nNeposredni povod za organizaciju ovog događaja je promocija Nacionalnih mera fleksibilnosti – grupe podzakonskih akata koji omogućavaju malim proizvođačima mesa, mlečnih proizvoda, proizvoda od voća, povrća i svežeg bilja, da ispune standarde kvaliteta i bezbednosti hrane, koji su u skladu sa legislativom Evropske unije.\nCilj ovog projekta, koji su FAO i EBRD započeli sa Ministarstvom poljoprivrede, vodoprivrede i šumarstva još 2014. godine, je očuvanje bogatstva i raznolikosti proizvodnje tradicionalne domaće hrane, koja usled ograničenja koja imaju mala gazdinstva nije u mogućnosti da ispuni sve zahteve namenjene velikim sistemima i kompanijama za proizvodnju i preradu hrane. Pravilnici o fleksibilnim merama propisuju dozvoljena odstupanja za male proizvođače, vodeći računa da se ni u jednom segmentu ne ugrozi higijena i bezbednost hrane. Na taj način će lokalni gastronomski proizvodi poput ajvara, džemova, sokova i drugih proizvoda po kojima je naše podneblje poznato, moći da se plasiraju na domaće i inostrano tržište i budu prepoznati od potrošača kao kvalitetni i bezbedni.\nNenad Vujović, pomoćnik ministra za inspekcijske poslove, na ovom skupu je istakao da su pravilnici odlična prilika da mali proizvodjači tradicionalne hrane uđu u “utakmicu” sa drugim proizvođačima na domaćem i svetskom tržištu, što će doprineti očuvanju raznovrsnosti ponude hrane iz Srbije.\nU Srbiji, veliki broj porodica ima sopstvenu proizvodnju voća i povrća. Mnogi, poput Stevana Petrovića, imaju dugu porodičnu tradiciju proizvodnje ajvara, čiji se tradicionalni recept prenosi generacijama. Bez ovih mera, on i drugi mali proizvođači, ne bi imali pristup većim uređenim tržištima sa jakom konkurencijom.\n“Kada ljudi kupuju ajvar porodice Petrović, oni znaju da je ispoštovano sve u pogledu higijene i bezbednost povrća i načina njegove pripreme” rekao je Stevan.\nbezbednost hrane ebrd fao


Zamenica predsednika Skupštine gradske opštine Stari grad Nevena Dodić, zajedno sa gradskom sekretarkom za socijalnu zaštitu Natašom Stanisavljević i ministarkom za rad, zapošljavanje, boračka i socijalna pitanja Darijom Kisić i pomoćnicom ministarke za rad, zapošljavanje, boračka i socijalna pitanja Biljanom Barošević, iz Sektora za zaštitu osoba sa invaliditetom, prisustvovala je proslavi 65 godina postojanja Saveza za cerebralnu i dečiju paralizu Beograda.\nPredsednica Saveza Dilbera Sarajlić je pozdravila prisutne i goste i zahvalila Gradu Beogradu, Sekretarijatu za socijalnu zaštitu, kao i resornom ministarstvu, na velikoj podršci koju Savez dobija od ovih institucija.\n„Danas je veliki dan za nas, 65 godina postojanja Saveza za cerebralnu i dečiju paralizu Beograda. Savez ima 12 opštinskih organizacija i konstantno pomaže oko 1.000 obolelih od cerebralne i dečije paralize“, istakla je Dilbera Sarajlić.\nNataša Stanisavljević je naglasila da će Grad nastaviti da podržava sve aktivnosti Saveza za cerebralnu i dečiju paralizu Beograda, kao što je i do sada bio slučaj.\n„U Beogradu živi oko 2.000 osoba sa cerebralnom paralizom, od kojih je oko 920 uključeno u naše usluge – ličnih pratilaca, personalne asistencije, dnevnog boravka, besplatnog prevoza i parking-nalepnica, što znači da je u ovom trenutku programima obuhvaćeno oko 50 odsto od ukupnog broja osoba koje boluju od cerebralne ili dečije paralize. U Srbiji živi oko 6.000 osoba sa cerebralnom ili dečijom paralizom, a naš cilj je da u najkraćem vremenu pokrenemo i uslugu pomoći u kući za decu. Mislim da će ta usluga u Beogradu biti aktuelna od narednog meseca, a nakon toga će usluga biti proširena na mlade i odrasle“, rekla je Nataša Stanisavljević i istakla da Sekretarijat za socijalnu zaštitu i Grad Beograd konstantno „osluškuju” potrebe svih osoba sa invaliditetom i dodala da je prevashodni zadatak da se na svaki način olakša svakodnevni život osobama sa invaliditetom.\n„Zajedno sa Ministarstvom za rad, zapošljavanje, boračka i socijalna pitanja, „brišemo” predrasude da osobe sa invaliditetom ne mogu da budu korisni članovi društva i to je nešto što stalno moramo glasno da ističemo“, naglasila je Stanisavljević.\n„Sektor Ministarstva koji je zadužen za rad sa osobama sa invaliditetom ima zadatak da stvori Srbiju bez barijera. Savez za cerebralnu i dečiju paralizu Beograda ima oko 1.000 članova i uvek će imati podršku Ministarstva, ali svakako i Grada Beograda. Sve aktivnosti koje Savez preduzima po pitanju povećanja broja zaposlenih osoba sa invaliditetom zaista su primer dobre prakse i osnivanje preduzeća za profesionalnu rehabilitaciju osoba sa invaliditetom je pravi pokazatelj kako treba raditi i u kojem se smeru kretati“, rekla je Darija Kisić.\nZamenica predsednika Skupštine gradske opštine Stari grad Nevena Dodić pozdravila je prisutne i čestitala Savezu za cerebralnu i dečiju paralizu Beograda 65 godina rada.\n„Opština Stari grad je vaša kuća koja će uvek biti podrška u svim aktivnostima Saveza jer samo zajedničkim radom možemo da gradimo društvo jednakih šansi za sve naše građane“, poručila je Nevena Dodić.


Medicus - Akupunktura i fizikalna kao dopunska terapija u stomatologiji\nAKUPUNKTURA I FIZIKALNA KAO DOPUNSKA TERAPIJA U STOMATOLOGIJI\nStomatolozi primenjuju neke fizikalne procedure u stomatologiji (od termoterapije u vidu toplih ili hladnih obloga, pa do laseroterapije u lečenju paradontopatije). Radi se o usko specijalističkim procedurama koje može da propiše i izvodi samo stomatolog, a ne lekar fizijatar.\nMeđutim, vezano za neke stomatološke intervencije moguća je primena akupunkture i fizikalne terapije kao dopunskih metoda koju propisuje lekar fizijatar i koje se sprovode pod njegovom kontrolom u saradnji sa stomatologom.\nPrimena akupunkture pre odlaska stomatologu se pokazala kao efikasna metoda za smanjenje straha koji oseća veliki broj pacijenata. Kod blažih oblika je dovoljno sprovesti tretman neposredno pre odlaska stomatologu, a kod jače anksioznosti i straha potrebno je napraviti procenu i individualni plan lečenja koji uključuje 3-10 tretmana.\nAkupunktura je lek izbora kod svih bolnih stanja pa može umanjiti i zubobolju, ali se ona ne koristi kao lek protiv zubobolje već isključivo kao dopunska terapija uz stomatološku intervenciju. Jak i/ili produženi bol nakon stomatološke intervencije nekad nije moguće izbeći, pa je u takvim slučajevima (npr. nameštanje mosta) primena akupunkture izuzetno korisna, da se jačina bola i njegovo trajanje značajno smanje i da se samim tim smanji i primena jakih analgetika.\nNakon pojedinih stomatoloških intervencija moguće su komplikacije kada se radi njihovog lečenja koriste neke metode akupunkture i fizikalne terapije. Neke od komplikacija su:\n- produžena anestezija i parestezije: pacijent oseća utrnulost ili lagano trnjenje, mravinjanje duže vrijeme nakon delovanja anestetika, može da traje do 8 nedelja i da jako narušava kvalitet života. Primena akupunkture i nekih fizikalnih procedura smanjuje tegobe i ubrzava oporavak.\n- povrede živca sa smanjenjem ili gubitkom senzibiliteta: radi se o težoj povredi koja zahteva ozbiljan pristup uz sprovođenje kompletnog programa fizikalne terapije prevashodno radi stimulisanja bržeg oporavka nerva.\n- trizmus: pacijent ne može da otvori usta zbog bola. Fizikalna terapija treba da se sprovede odmah inače postoji opasnost da se stanje iskomplikuje i da kasnije zahteva dugotrajnu terapiju. Procedure se biraju u dogovoru sa stomatologom. Bez fizikalnih procedura uporno forsirano otvaranje usta uprkos bolu može da produži oporavak.\nOd fizikalnih procedura se najčešće koriste laser, lampe (solux, bioptron), magnet. Fizikalne procedure se biraju prema tegobama koje pacijent oseća, ali i zavisno od celokupnog zdravstvenog stanja. Pravilno izabranim fizkalnim procedurama, sa ili bez primene akupunkture, znatno se olakšavaju tegobe i ubrzava lečenje komplikacija nakon stomatoloških intervencija.


Lovćen i Komovi u finalu Kupa Crne Gore\nLovćen - Komovi u četvrtak u 18 sati u finalu Kupa Crne Gore. Tim sa Cetinja igra za 11, a Komovi za drugi trofej namijenjen pobjedniku Kupa.\nLovćen i Komovi igraće u finalu Kupa Crne Gore koje je na programu u četvrtak u 18 sati na Cetinju.\nTim sa Cetinja igra za 11. trofej namijenjen pobjedniku Kupa, dok su Komovi bili najbolji u ovom takmičenju 2019. godine.\nU polufinalnim duelima, Lovćen je savladao Budvansku rivijeru Budva 31:30, dok su Komovi slavili protiv Berana 1949 rezultatom 24:20.\nU jednom od najuzbudljivijih mečeva u crnogorskom rukometu posljednjih godina, branilac trofeja i domaćin završnog turnira – Lovćen slavio je protiv Budvanska rivijera Budve, golom Igora Markovića na prazan gol, četiri sekunde prije kraja.\nNemanja Drakulović je 41 sekundu prije kraja pogodio za 30:29, a Dejan Dragnić uzeo tajm-aut 18 sekundi kasnije. U napad je otišao i golman Lazar Pešić, koji je savladao Vuka Borilovića, ali je iskusni Marković tražio da se odmah izvede lopta i sa centra uveo svoj tim u finale.\nNajefikasniji u pobjedničkom timu bio je Drakulović sa sedam, dok je gol manje postigao Igor Marković. Sjajan je bio i Borilović sa 15 odbrana.\nU redovima tima iz Budve, jedinom timu je savladao Lovćen u posljednjih 18 mjeseci (36:24 u Mini ligi za prvaka), najbolji je bio Radivoje Đođić sa osam, dok je Marko Simović postigao šest golova.\nKomove je do pobjede u derbiju sjevera predvodio Balša Račić sa šest golova, dok je Nemanja Marsenić pet puta zatresao mrežu rivala.\nU redovima Berana 1949 istakao se Nemanja Đurašković sa devet pogodaka.\nLovćen ubjedljiv protiv Partizana u Tivtu, nova pobjeda Budućnosti Poznata distribucija mjesta u evropskim kupovima za sezonu 2022/23 Lovćen i Budvanska rivijera Budva maksimalni nakon četiri kola Vešović i Mitrović sude na Svjetskom prvenstvu u Španiji "Lavice" i u drugom duelu bolje od Sjeverne Makedonije Nove pobjede Lovćena, Budvanske rivijere Budva i Mornara 7 Mehmedović odigrala posljednji meč u dresu reprezentacije Prikaži sve...


Beloglavi sup u Iraku pušten u prirodu | Energetski portal Srbije\nBeloglavi sup u Iraku pušten u prirodu\n30.05. 2018 Vesti | Zaštita životne sredine\nU toku proteklog vikenda Grupa za sprovođenje CITES Konvencije Ministarstva zaštite životne sredine je dobila zvaničnu potvrdu od nadležnog upravnog organa za CITES u Iraku da je jedan primerak beloglavog supa (Gyps Fulvus) koji potiče iz kolonije koja se gnezdi na Uvcu, a koji je ilegalno uzet iz prirode i držan u zatočeništvu u Iraku barem dva meseca, lociran je i krajem prošle nedelje pušten nazad u prirodu.\nMinistarstvu zaštite životne sredine je 30. aprila 2018. godine prosleđena informacija da se dva beloglava supa nelegalno drže u zatočeništvu u Iraku nakon što je Fondacija za zaštitu ptica grabljivica kontaktirana sa zahtevom za otkup od strane lica koja su pticu nelegalno držali u zatočeništvu u Iraku.\nJedna od dve ptice koje se jasno vide na dostavljenim fotografijama je imala nožne prstenove koji se koriste za obeležavanje i praćenje ptica sa oznakama koje ukazuju na to da je ptica prstenovana kao mladunac u Srbiji.\nPtica je takođe bila obeležena sa krilnim markerom za lakše prepoznavanje pojedinih primeraka, koji je sa unutrašnje strane imao kontakte Fondacije za zaštitu ptica grabljivica.\nNa osnovu digitalnih fotografija i drugog dostavljenog materijala, Grupa za sprovođenje CITES Konvencije Ministarstva zaštite životne sredine je 30.aprila 2018. godine uputila molbu iračkom Ministarstvu zaštite životne sredine da se predmetni primerci lociraju i vrate nazad u prirodu.\nNakon manje od mesec dana, Ministarstvo zaštite životne sredine iz Iraka uspelo je da locira jednu od navedene dve ptice i da je u saradnji sa stručnjacima za zaštitu i očuvanje vrsta vrati nazad u životnu sredinu.\nPo poslednjim informacijama, za drugim primerkom beloglavog supa koji nije trajno obeležen, nadležni organi još uvek tragaju.\nBeloglavi sup je strogo zaštićena vrsta nacionalnim propisima Republike Srbije i nalazi se na Dodatku II Konvencije o međunarodnom prometu ugroženim vrstama divlje faune i flore (CITES).\nNa teritoriji Republike Srbije procenjeno je da se gnezdi oko 200 parova, a prošle godine je zabeleženo da se izleglo 135 mladih beloglavih supova.


» „Epl“ prešišao „Majkrosoft“\nProizvođač računara „Epl“ (Apple) je po tržišnoj vrednosti pretekao „Majkrosoft“ (Microsoft) i postao najveća svetska kompanija u sektoru tehnologije.\n„Epla“ trenutno iznosi 222,1 milijardu dolara prema „Majkrosoftovih“ 219,2 milijarde dolara, što „Epl“ takođe čini drugom po vrednosti kompanijom u SAD iza naftnog giganta „Ekson mobila“ sa tržišnom vrednosti od 278,6 milijardi dolara, prenela je agencija Blumberg.\nIzvršni direktor „Epla“, Stiv Džobs, izjavio je prošlog meseca da je zahvaljujući velikoj tražnji uređaja iPhone profit u drugom tromesečju tekuće poslovne godine gotovo udvostručen, dok su prihodi povećani za 49 odsto.\nZamena kompanija na vrhu tehnološkog sektora u SAD odražava promenjivu sreću koju su imala ta dva preduzeća. „Majkrosoft“, najveći svetski proizvođač softvera, nije imao previše uspeha u proširenju poslovanja izvan operativnog sistema Windows na druga tržišta, uključujući mobilne telefone, pretraživanje interneta i konzole.\nSa druge strane, „Epl“ je bio na rubu bankrota kad je 1997. Džobs preuzeo rukovodeću poziciju, ali se od tada transformisao iz proizvođača računara „Mekintoš“ (Macintosh) u trendsetera na polju potrošačke elektronike, izbacivši na tržište muzički plejer iPod 2001. godine, telefon iPhone 2007. i računar iPad ove godine.\niPhone najdraži Kinezima\nTagovi: [ Epl, majkrosoft, prešišao, računari ]\nNema komentara na “„Epl“ prešišao „Majkrosoft“”\n« Mače koje „voli“ kupanje u veš mašini\nNovi „Supermen“ dolazi u decembru 2012. »


Hocu.ba Studentsko takmičenje za inovacije u medicini Johns Hopkins 2020 – Hocu.ba\nStudentsko takmičenje za inovacije u medicini Johns Hopkins 2020\nRok prijave 16.02.2020\nCentar za bioinženjering, inovacije i dizajn iz Sjedinjenih država objavljuje poziv za „2020 Johns Hopkins Healthcare Design” studentsko takmičenje u oblasti medicine. Traže se ideje za dizajn naprednih zdravstvenih sistema, globalni zdravstveni i humanitarni dizajn i dizajn aplikacija i sistema informacionih tehnologija u zdravstvu.\nTakmičenje je namijenjeno studentskim timovima koje sačinjavaju studenti svih nivoa studija. Predviđene su vrijedne novčane nagrade za svaku kategoriju takmičenja. Dodjela nagrada će se održati u Homewood kapmusu u Baltimoru 19. aprila 2020. godine.\nMogu se prijaviti studentski timovi iz cijelog svijeta koji su započeli projekte iz navedenih oblasti ne prije prvog januara 2015. godine, i nisu uložili više od 100000 dolara u projekat.\nDa biste se prijavili pošaljite mejl sa prijavom na: [email protected].\n16. februar 2020. godine\nAutor Hocu.ba praksa istraživanje Takmičenje zdravstvo\n« Prijavi se za poziciju PR koordinatora u CCI\nRadionica marketinga i prodaje: The Startup Way »


Milojević: U opticaju je još 21 bod, čekaju nas dobre utakmice\nNiste ni svesni kako sve zagađenje vazduha utiče na vaše telo\nBeta 5. aprila 2018. 19:40\nTrener fudbalera Crvene zvezde Vladan Milojević rekao je danas da je u plej-ofu Super lige još 21 bod u opticaju i da očekuje veoma dobre utakmice.\n„Odmorićemo, ispred nas je praznik i od ponedeljka se spremamo za nastavak i plej-of. Razlika izmedju trećeg i osmog mesta je veoma mala. Još 21 bod je u opticaju, ima da se igra i biće to jako dobre utakmice. Krećemo sa pozicije broj jedan, ali je sada svejedno da li gostujete ili igrate kod kuće“, rekao je Milojević novinarima posle utakmice.\nCrvena zvezda je pobedom 3:1 nad Zemunom završila regularni deo Super lige i pred početak plej-ofa ima šest bodova više od drugoplasiranog Partizana.\nPrva utakmica u plej-ofu srpskog prvenstva igraće se u subotu, 14. aprila, kada će Zvezda na stadionu „Rajko Mitić“ dočekati Partizan.\nTrener crveno-belih je kazao da se pribojavao utakmice sa Zemunom.\n„Dobro smo počeli i rešili utakmicu u prvom poluvremenu. Iskreno, pribojavao sam se ove utakmice jer Zemun igra fantastično, to je treća najbolja ekipa u prolećnom delu prvenstva. Imali smo sreće da smo dali brzo gol i već u prvom poluvremenu rešimo utakmicu. Mogli smo da igramo bolje u drugom, ali to je naš mentalitet u kom ne radimo neke stvari kada dodje do samozadovoljenja“, kazao je Milojević.\nOn je naveo da je na stadionu „Rajko Mitić“ bila lepa utakmica i spektakl i zahvalio je navijačima obe ekipe.\nMilojević je rekao da očekuje da se Vujadin Savić i Mičel Donald od ponedeljka pridruže ekipi i dodao da je sve u redu sa Milanom Rodićem, koji je napustio teren protiv Zemuna pre kraja utakmice.\n„Dobro ide njihov oporavak, jedva čekam da što pre budu sa nama, ali videćemo kakva je situacija. Nećemo rizikovati sa igračima koji ne budu spremni jer imam poverenja u sve igrače da mogu da igraju maksimalno u bilo kom trenutku“, kazao je Milojević.\nTrener Zemuna Milan Milanović čestitao je Zvezdi na pobedi.\n„Brzo su završili… Prvo poluvreme smo bili mnogo opušteni i porazni u odbrani. Zadovoljan sam što smo drugo igrali kako treba, drago mi je što smo uspeli da pariramo Zvezdi. Naše je da se okrenemo sledećoj utakmici i ponovimo igru koju smo prikazali u drugom poluvremenu“, rekao je Milanović.\nZemun je u plej-aut Super lige preneo 18 bodova.\nDan odluke: Zvezda protiv Budućnosti za titulu i Evroligu\nFK Partizan nezadovoljan suđenjem na utakmici u Nišu\nFK Partizan: Sudija je opljačkao Partizan u Nišu\nPAOK osvojio titulu prvi put posle 34 godine\nRadnički pobedio Partizan, Zvezda na +4\nRadnički pobedio Partizan\nRasprodate karte za meč Zvezde i Budućnosti, video bim ispred hale\nSolšer: Nismo bili dostojni kluba\nČović: U Beogradu neće biti kao nedavno u „Morači“\nLajović: Možda se uskoro revanširam Fonjiniju\nDžekson: Vređaće nas, ali ako pobedimo…\nRadnički optužio Partizan da vrši pritisak na sudije uoči…


Fondacija Divac podržala sedam projekata mladih - PPmedia\nFondacija Divac podržala sedam projekata mladih\nPosted on\t13 децембра, 2017 5:36 pm by adminpp033\n„Fondacija Ana i Vlade Divac“ podržala je sedam omladinskih projekata formalnih i neformalnih grupa mladih od 15 do 30 godina. Projekti imaju za cilj poboljšanje života mladih u oblastima sporta, zdravlja, obrazovanja, aktivizma i volonterizma. Za ovu namenu ukupno je izdvojeno 357 hiljada dinara bespovratnih sredstava.\nKako bi uključili mlade u proces lokalnog razvoja i unapredili njihove živote, pre svih mladih u ruralnom delu opštine Fondacija Ana i Vlade Divac podržala je sedam projekata formlanih i neformalnih grupa kroz dodelu bespovratnih sredstava projektima koje pokreću i vode mladi. Pojedinačni iznosi odobrenih sredstava kreću se od 25 do 75 hiljada dinara.\n– „Mladi sa Ravana“ i mi smo konkurisali za koš i kante za otpatke. Dobili smo 75 000 dinara za ovaj projekat, u kom se zapravo radi u obnovi i unapređenju već postojećeg terena. Naredni put ćemo konkurisati za uređenje fudbalskog terena – ističe ispred neformalne grupe “Mladi sa Ravana” Dina Kukuljac.\nDOF podržao sedam projekata mladih, foto: www.ppmedia.rs\nOd ove godine Fondacija ima novi koncept dodele sredstava pa su u pet gradova određeni Divac omladinski centri u Prijepolju je taj posao poveren nevladinoj organizaciji Nova vizija.\n– Pristiglo je 12 prijava od neformalnih grupa, a mi smo odabrali sedam predloga projekata, koji su podržani sa ukupno 357 000 dinara – kaže predsednik NVO Nova vizija Mirsad Duran i dodaje da bi odobreni projekti trebalo da budu realizovani do 31. marta 2018.\nZa razliku od prethodnih godina kada je Lokalna samouprava iz svog budžeta izdvajaznačajan deo novca za podršku projektima Divac omladinskog fonda ove godine ta podška je izostala.\nОзнаке: Mirsad Duran, najnovije vesti prijepolje, NVO Nova Vizija, smeštaj na Zlataru, smeštaj prijepolje


ODELJENJE ZA VANREDNE SITUACIJE – Međunarodni Institut za Bezbednost\nBavi se pitanjima jedinstvenog sistema zaštite i spasavanja u vanrednim situacijama: programiranje i planiranje mera i aktivnosti na zaštiti i spasavanju, posebno u jedinicama lokalne samouprave, u okviru Nacionalne strategije za zaštitu i spasavanje; edukacija subjekata u sistemu zaštite i spasavanja.\nPraćenje vremenskih situacija i povezivanje meteoroloških i privrednih informacionih sistema je ključno za pravovremeno delovanje u vanrednim situacijama.\nMeđunarodni institut za bezbednost razvija informacione sisteme koji omogućavaju pravovremenu najavu opasnih meteoroloških pojava, praćenje havarijskih zagađenja i sistema za donošenje odluka, radarsko merenje padavina i najavu poplavnih talasa kao i pojavu grada.\nU okviru svojih istraživanja posebno se prate svi vidovi veštačkog uticaja na vreme i njihov uticaj na životnu sredinu u celom regionu. Razvijaju se nove metodologije u oblasti veštačkog uticaja na vreme kao i razvoj novih reagenasa koji se u te svrhe koriste.


Kolumne & novosti: Hrkalović: "Jedva sam preživela, zbog Stefanovićevog maltretiranja sam imala 7 operacija"\nHrkalović: "Jedva sam preživela, zbog Stefanovićevog maltretiranja sam imala 7 operacija"\nBivša državna sekretarka MUP-a Srbije Dijana Hrkalović rekla je da je zbog stresa izazvanog psihičkim zlostavljanjem bivšeg ministra policije Nebojše Stefanovića imala sedam teških operacija i da je jedva preživela.\nU intervju za Objektiv, Hraklović je, između ostalog, govorila i o prisluškivanju predsednika Aleksandra Vučića, aferi „Jovanjica“, Belivukovom klanu, sukobu sa ministrom Nebojšom Stefanovićem, i drugim aferama iznoseći svoju verziju događaja koji su godinama potresali javnost.\n„U maju 2019. godine meni je puklo debelo crevo. Od maja 2019. godine do kraja oktobra 2020. imala sam sedam teških operacija, jedva sam preživela. Lekari su mi rekli da je do toga došlo zbog stresa“, rekla je ona.\nDodala je da je zbog tih operacija drastično smršala, izgubila je "jedno 15 kilograma" i da joj se zbog toga fizički izgled dosta promenio.\nHrkalović je negirala da je izvršila hiruške intervencije radi promene ličnog opisa.\n"Ja svoje lice volim i nema tog razloga da bih ga promenila", istakla je ona.\n"Imala sam i sepsu, bilo je tu pogrešnih dijagnoza i pogrešnih operacija. Na kraju mi je život spasio dr Zoran Krivokapić i njegov kolega Goran Barišić. Poslednja operacija je bila 27. oktobra 2020. godine, tad sam se potpuno oporavila i dobro sam", rekla je bivša državna sekretarka u MUP-u.\nParalelno sam htela da počnem da radim ali je, kako je navela, bila onemogućena jer je svakih par meseci bila nova operacija, a oporavak od svake prethodne trajao je i do mesec dana.\n"Tih prvih godinu i po dana mi je prošlo u operacijama i spremanju doktorata", rekla je.\n"Meni je stres proizvodila percepcija nepravde i to psihičko zlostavljanje od strane Stefanovića koje je trajalo godinama i koje je imalo svoju kulminaciju od 2018. pa nadalje", navela je Hrkalović.\nNaša neslaganja su bila sve veća i veća, odnosno moja neslaganja sa njegovim potezima i razmišljanjima, rekla je ona, dodajući da su kontakt nastavili i posle njenog odlaska.


"Noć srpskog filma" 5. juna u 32 grada Srbije - Kultura - Dnevni list Danas\nPočetna » Kultura » „Noć srpskog filma“ 5. juna u 32 grada Srbije\n„Noć srpskog filma“ 5. juna u 32 grada Srbije\nNa inicijativu Filmskog centra Srbije, a u partnerstvu sa više od četrdeset lokalnih bioskopa, jednodnevna manifestacija „Noć srpskog filma“ održaće se 5. juna u 32 grada u Srbiji, a na programu će biti četiri dugometražna igrana filma i isto toliko kratkih filmova.\n0Piše: Danas Online 03. juna 2019. 10.49\nU toku jedne večeri, u više od četrdeset bioskopa, kako navode organizatori, biće prikazani najgledaniji domaći filmovi: Južni vetar reditelja Miloša Avramovića, Taksi bluz Miroslava Stamatova, Kralj Petar I Petra Ristovskog i dečiji film Zlogonje Raška Miljkovića.\nFilm Kralj Petar I vodi nas u vreme kada se Kralj Petar Karađorđević vratio u domovinu, uveo parlamentarnu demokratiju na dvoru i započeo obnovu Srbije. Ali Srbiji se nije dalo da napreduje. Atentatom u Sarajevu počinje Prvi Svetski rat i Austro-ugarska pokazuje svu svoju nemilosrdnost. Posle dve herojski dobijene bitke na Ceru i Kolubari, Vlada donosi odluku da je povlačenje ipak neminovno.\nFilmski centar Srbije, Noć srpskog filma\nPočeo filmski festival „Najkraći dan“ u onlajn formi


Dok zemlje najbližeg našeg susjedstva godinama bilježe rast stranih investicija, u Bosni i Hercegovini prisutan je trend smanjenja, a kontinuitet povlačenja stranih investitora nastavljen je i u prvih šest mjeseci ove godine.\nStrani investitori, svi znamo, iz BiH ne bježe zbog pojave ebole ili, ne daj Bože, kakve druge slične zarazne bolesti.\nBježe zbog zakonima uokvirenog haosa koji vlada ovom zemljom ili, kako to jezikom analitičara obrazlaže Branimir Muidža, predsjednik Vijeća stranih investitora BiH, zbog „ekonomske, pravne, političke i ostale podijeljenosti, nedosljednosti u propisima i primjene brojnih administrativnih procedura na raznim nivoima vlasti“.\nMuidža se, naravno, nije bavio konkretnim primjerima kad su u pitanju razlozi odustajanja stranih investitora od ulaganja u BiH, ali i Muidža, kao i svi mi, zna da su prije svega neznanje i nesposobnost ljudi koji upravljaju ekonomskim procesima naše zemlje, kao i politika tala na kojoj su se profilirali, osnovni razlozi što strani investitori bježe od BiH kao od ebole.\nJer, osim što im trebaju mjeseci i mjeseci da završe registraciju svoje firme i stave je u funkciju, strani investitori, u najvećem broju slučajeva, prisiljeni su uraditi nešto što nigdje ne piše da je obaveza. Treba, ustvari, da podmite barem desetak „faktora“ raznih nivoa iz vlasti i politike, ako već ne žele da im novac koji su uložili u startu propadne.\nOnaj ko ne pristane na takav „poslovni odnos“, iz BiH odlazi u danu u kom je u nju i stigao. Zato i ne treba čuditi što su nam glavni „strani investitori“ dojučerašnji šverceri s međuentitetskih pijaca, poznati kao „tašna-mašna“ biznismeni iz Turske, Kine, s Kosova...


Naime, Radio-televizija Srbije se pobrinula da svi gledaoci mogu da prate meč na njihovom prvom kanalu. Uključenje počinje u 10.20, a prvi sudijski zvižduk oglasiće se deset minuta kasnije.\nU slučaju da propustite ovaj termin, verovatno zbog posla, imate sreće. Neophodno je da samo nekoliko sati uspete sebe da zaštite od informacija sa strane i već od 16.25 ćete moći da pogledati snimak na Sporklubu 2.\nDakle, nema brige čak i da utakmicu ne pogledate uživo.\n"Orlovi" će nakon Portorika u nedelju od 14.30 igrati protiv selekcije Španije.


Naslovna/Hronika/Satelitski snimak FBI otkriva ubice policajaca\nAutomafijaši su jedini osumnjičeni za likvidaciju policajaca Adisa Šehovića i Davora Vujinovića\nUviđaj nakon mučkog ubistva sarajevskih policajaca\nSpecijalni agenti američkog Federalnog biroa za istrage (FBI) imaju satelitske snimke na kojima se vidi likvidacija sarajevskih policajaca Adisa Šehovića i Davora Vujinovića u sarajevskom naselju Alipašino Polje, otkriva izvor blizak istrazi. Na snimcima se, kako se saznaje, vidi i ruta kojom su ubice pobjegle, a istražni tim steže obruč oko njih.\nSatelitom je zabilježen i pokušaj krađe Golfa 6 hrvatskih registarskih oznaka. Preko specijalizovanog kompjuterskog programa agenti FBI-ja rekonstruirali su zločin od momenta kad su automafijaši obili Golf do likvidacije policajaca koji su bili u patrolnom vozilu u pokretu, kao i njihovog bijega.\nKako se nezvanično saznaje, prema dosadašnjim rezultatima istrage, agenti su analizirali tragove sa mjesta zločina i moguće motive ubistava te su sa sigurnošću utvrdili da se radi o pripadnicima automafije. Prema izvoru, druge kriminalne grupe, poput dilerskih i razbojničkih, isključuju se iz istrage kao mogući izvršioci, jer svi dosadašnji tragovi ukazuju na to. Sve istražne snage usmjerene su ka automafiji.\nŠehović i Vujinović: Bili ponos MUP-a Kantona Sarajevo\nMiroslav Miki Škobo sa Pala dao izjavu sarajevskoj policiji\nSatelitski snimci, saznaje se, nisu jedini tragovi kojima agenti raspolažu. Provjeravaju se i sve iznajmljene garaže za automobile na području Kantona Sarajevo, a tokom istrage je suženo područje gdje su lopovi krili ukradena vozila. Ispituje se jesu li u nekoj od garaža bili sakriveni crni Golf te, navodno, jedan terenac koji su korišteni pri likvidaciji pripadnika Ministarstva unutrašnjih poslova Kantona Sarajevo.\nFBI Policija Sarajevo ubistvo\nSarajevski pedofil osuđen na osam godina zatvora


Koordinaciono telo za borbu protiv pranja novca kupilo 24 kancelarije u Bugarskoj - Njuz.net\nSiniša Mali pokazuje ugovor o kupovini 24 kancelarije u Bugarskoj\nKoordinaciono telo za borbu protiv pranja novca kupilo 24 kancelarije u Bugarskoj\nBEOGRAD/SOFIJA, 9. jul 2019, (Njuz) – Odmah po stupanju na čelo Koordinacionog tela zaduženog za suzbijanje pranja novca, Siniša Mali izdao je nalog o kupovini 24 kancelarije u Bugarskoj.\nOvim potezom, šalje se jasna poruka da Srbija čini sve kako bi zatvorila tokove prljavog kapitala, smatraju u vladi.\n– Ozbiljno pristupamo ovom problemu i činimo sve kako bismo popravili zatečeno stanje – kaže Siniša Mali – Kupovinom kancelarija u Bugarskoj pokazujemo spremnost da stanemo na put ljudima koji Srbiju koriste kako bi oprali novac zarađen kriminalnim aktivnostima i tako ga uveli u legalne tokove. Bugarska je idealna destinacija za kancelariju ove vrste, pogotovu njen primorski deo. Porezi u ovoj zemlji su, inače, dosta niži od onih u Srbiji što nam omogućava znatne uštede u budžetu i dosta efikasniji rad – objasnio je on razloge za ovu odluku.\nKupljene kancelarije se nalaze na ekskluzivnim lokacijama širom Bugarske, a u njima će biti zaposleni prekaljeni borci protiv ove vrste kriminala.\n– Ovo je izuzetno osetljiva tema i zato ne bih iznosio previše detalja. U realizaciju cele operacije uključeno je više ministarstava čijom koordinacijom želimo da stanemo na put finansijskom kriminalu. Razni sumnjivi investitori koji su do sada dolazili u našu zemlju, ulagali novac u nekrentnine ili privatizaciju preduzeća neće više moći to da rade bez provere porekla kapitala. Sve sumnjive transakcije biće strogo kontrolisane, a koordinaciono telo će reagovati čim primetimo bilo kakve nelegalne aktivnosti – izričit je Mali.\nKako saznaje Njuz, zbog osetljivosti teme, troškovi kupovine kancelarija, kao i plate zaposlenih u koordinacionom telu proglašene su državnom tajnom.\n09/07/2019 u 14:22\nOvim činom je nagli i iznenadni konflikt srpskih političara sa bugarskim čelnicima dobio svoje logično objašnjenje!


Recko: Albanski fudbaleri odlično prihvaćeni u Vranju - Bujanovačke\nPočetna NASLOVNA Recko: Albanski fudbaleri odlično prihvaćeni u Vranju\nRecko: Albanski fudbaleri odlično prihvaćeni u Vranju\nBujanovačke4. sep 2019.NASLOVNA, SPORT 1\nBujanovac, Vranje 4. septembar 2019. Dragan Antić, predsednik Fudbalskog kluba Dinamo iz Vranja, kaže za Bujanovačke da su mladi fudbaleri iz Preševa, koji su pojačali redove kluba na čijem je čelu, odlično primljeni u Vranju i nemaju apsolutno nikakvih problema zbog toga što su Albanci, kako u klubu, tako i van terena.\n“U pitanju su vrlo talentovani momci, koje sam lično doveo iz Preševa. Oni će ove sezone nastupati za mlađe kategorije našeg kluba, a plan je da se kako budu sazrevali kao igrači priključuju prvom timu”, kaže Antić za Bujanovačke.\nNaš portal je ranije objavio da su iz preševskog FK “Lugina” u Dinamo iz Vranja prešli šestorica mladih fudbalera, za koje Antić ima samo reči hvale.\n“Radi se o izuzetno dobrim mladim ljudima, pre svega, a zatim i fudbalerima. Naišli su na dobar prijem u Vranju i nemaju nikakvih problema zbog toga što su iz Preševa. Dinamo je primer da sport ruši barijere, tamo gde ni ne treba da ih bude”, rekao je Antić.\nMladi fudbaleri iz Preševa za sada neće živeti u Vranju, već će iz svog grada putovati na treninge i utakmice.\nAntić je Bujanovačkim rekao i da se u utorak sreo sa predsednikom Srbije Aleksandrom Vučićem u Leskovcu, i da je tom prilikom dobio obećanje od predsednika da će za izgradnju novog stadiona u Vranju, na lokaciji kod sportske hale, biti obezbeđeno 20 miliona evra.\nTAGAlbanci Dinamo Vranje Dragan Antić fk lugina mladi fudbaleri preševo\nPrevious PostStanković podelio školski pribor i rančeve prvacima u Žbevcu i Lučanu Next PostU vranjski Dinamo prešlo šest albanskih fudbalera iz Preševa\nBujanovačke11. jun 2022.\nOne thought on “Recko: Albanski fudbaleri odlično prihvaćeni u Vranju”\nVeverica 4. septembra 2019. at 22:00\nKakav lopov, drzavni kriminalac. Setili ste se da ubacite i albance da lepse izgleda prica i da lakse prodje pljacka 20 miliona evra za stadion u vranje. Sledeca vest ce biti kako ste nasli i neke rome i neke migrante tako da ce mozda i teta Angela licno da pomogne sa jos neki milion. Kako se slican slicnom raduje nije cudo da si drugar najvecem lopovu u istoriji ove zemlje.


Rukomet: Bečejci na megdan „superligašu“ - Portal Moj Bečej - Bečejske opštine iz ugla građana!\nRukomet: Bečejci na megdan „superligašu“\nRukometaši Jedinstva iz Bačkog Petrovog Sela u sredu od 18.30 sati igraju utakmicu trećeg kola Kupa Vojvodine na svom parketu protiv člana Super lige Srbije iz Subotice, ekipe Spartak Vojput.\nBiće ovo je prilika da se ekipa iz najnižeg ranga takmičenja suprotstavi timu koji pre par godina osvojio Kup Srbije.\n-U ovom meču mi nemamo šta da izgubimo, ovo je velika prilika za nekolicinu mladih igrača, da pokaže šta zna u ovom sportu i možda obezbedi sebi poziv u tim iz samog vrha našeg rukometa. Rezultat nam je u drugom planu, ne želimo da se obrukamo, ali naravno u ovom trenutku ne možemo ni da pretimo timu iz Subotice ma u kakvom sastavu gosti došli. Želja mi je da tribine budu što punije i pomognu našem kombinovanom timu mladosti i iskustva da dostojanstveno predstave naš klub, ukratko nam je najavio meč trener ekipe Jedinstva Brana Terzić.\nStrušni štab Petrovoselaca očekuje da će konačno nastupiti u kompletnom sastavu pred najteži ispit u klubu koji se reaktivirao prošle godine.\nOznake: Bačko Petrovo SeloBečejJedinstvoRukomet